open-index/open-wikipedia-markdown huggingface dataset:
লিণ্ডছে লোহান

**লিণ্ডছে ডি লোহান** (ইংৰাজী: Lindsay Dee Lohan; জন্ম ২ জুলাই, ১৯৮৬) এগৰাকী আমেৰিকান অভিনেত্ৰী, গায়িকা আৰু গীতিকাৰ। মাত্ৰ তিনি বছৰ বয়সতে তেওঁ 'ফৰ্ড মডেলছ'ৰ সৈতে চুক্তিবদ্ধ হৈছিল আৰু শিশু অভিনেত্ৰী হিচাপে *গাইডিং লাইট* (১৯৯৩) আৰু *এনাডাৰ ৱৰ্ল্ড* (১৯৯৬–১৯৯৭) নামৰ ধাৰাবাহিকৰ জৰিয়তে জনপ্ৰিয়তা লাভ কৰিছিল। ৱাল্ট ডিজনি পিকচাৰ্ছৰ কমেডী চিনেমা *দ্য পেৰেন্ট ট্ৰেপ* (১৯৯৮)-ত যমজ ভগ্নীৰ দ্বৈত চৰিত্ৰত অভিনয় কৰি তেওঁ বিশেষ সফলতা লাভ কৰে। ইয়াৰ পিছত তেওঁ *লাইফ-চাইজ* (২০০০), *গেট এ ক্লু* (২০০২), *ফ্ৰিকি ফ্ৰাইডে* (২০০৩) আৰু *কনফেচনছ অৱ এ টিনেজ ড্ৰামা কুইন* (২০০৪) আদি ছবিত অভিনয় কৰে। ২০০৪ চনৰ কমেডী চিনেমা *মিন গাৰ্লছ*-ত কেডি হেৰনৰ চৰিত্ৰত কৰা অভিনয়ে তেওঁক এগৰাকী কিশোৰী আইডল আৰু আগশাৰীৰ অভিনেত্ৰী হিচাপে প্ৰতিষ্ঠা কৰে।

লোহানে কাচাব্লাংকা ৰেকৰ্ডছৰ সৈতে চুক্তিবদ্ধ হৈ দুখন ষ্টুডিঅ' এলবাম মুকলি কৰে— *স্পীক* (২০০৪) আৰু *এ লিটল ম'ৰ পাৰ্চনেল (ৰ' )* (২০০৫)। ইয়াৰ উপৰিও তেওঁ *হাৰ্বি: ফুলি লোডেড* (২০০৫) আৰু *জাষ্ট মাই লাক* (২০০৬) আদি ছবিত অভিনয় কৰিছিল। পৰৱৰ্তী সময়ত তেওঁ *এ প্ৰেইৰী হোম কম্পেনিয়ন*, *ববী* (২০১৬) আৰু *চ্যাপ্টাৰ ২৭* (২০০৭) আদি স্বতন্ত্ৰ ছবিতো কাম কৰে। ব্যক্তিগত জীৱনৰ আইনী জটিলতা আৰু পুনৰ সংস্থাপন কেন্দ্ৰৰ সমস্যাৰ বাবে তেওঁৰ কেৰিয়াৰত কিছু বাধা আহিছিল যদিও তেওঁ *মেচেটি* (২০১০), *লিজ এণ্ড ডিক* (২০১২) আৰু *দ্য কেনিয়নছ* (২০১৩)-ৰ জৰিয়তে অভিনয়লৈ ঘূৰি অহাৰ চেষ্টা কৰে।

অপাৰ উইনফ্ৰিৰ নিৰ্দেশনাত লোহানক কেন্দ্ৰ কৰি *লিণ্ডছে* (২০১৪) নামৰ এখন তথ্যচিত্ৰ শৃংখলা নিৰ্মাণ কৰা হৈছিল। তেওঁ লণ্ডনৰ ৱেষ্ট এণ্ড থিয়েটাৰত *স্পীড-দ্য-প্লাউ* (২০১৪) নাটকৰ জৰিয়তে মঞ্চত আত্মপ্ৰকাশ কৰে। শেহতীয়াকৈ তেওঁ নেটফ্লিক্সৰ ৰোমান্টিক কমেডী *ফলিং ফৰ ক্ৰীষ্টমাছ* (২০২২), *আইৰিছ উইচ* (২০২৪) আৰু *আৱাৰ লিটল চিক্ৰেট* (২০২৪)-ত অভিনয় কৰিছে। ইয়াৰ পিছত ২০২৫ চনত তেওঁৰ *ফ্ৰিকিয়াৰ ফ্ৰাইডে* মুক্তি পাব।

## প্ৰাৰম্ভিক জীৱন
লিণ্ডছে ডি লোহানৰ জন্ম ১৯৮৬ চনৰ ২ জুলাইত নিউয়ৰ্ক চহৰৰ পাঁচটা বৰ’ৰ অন্যতম দ্য ব্ৰংকছত হৈছিল। তেওঁ নিউয়ৰ্কৰ লং আইলেণ্ডৰ মেৰিক আৰু ক'ল্ড স্প্ৰিং হাৰ্বাৰত ডাঙৰ-দীঘল হৈছিল। তেওঁ দিনা আৰু মাইকেল লোহানৰ জ্যেষ্ঠ সন্তান। তেওঁৰ পিতৃ এজন প্ৰাক্তন ৱাল ষ্ট্ৰীট ব্যৱসায়ী আছিল। তেওঁৰ মাতৃ এগৰাকী প্ৰাক্তন গায়িকা আৰু নৃত্যশিল্পী। লোহানৰ তিনিজন সৰু ভাই-ভনী আছে— মাইকেল জুনিয়ৰ (যিয়ে তেওঁৰ সৈতে ১৯৯৮ চনত *দ্য পেৰেন্ট ট্ৰেপ*-ত অভিনয় কৰিছিল), আলিয়ানা আৰু ডাকোটা লোহান। তেওঁলোক আইৰিছ আৰু ইটালিয়ান বংশোদ্ভূত আৰু কেথলিক হিচাপে ডাঙৰ-দীঘল হৈছিল। লোহানে একাদশ শ্ৰেণীৰ পৰা ঘৰুৱা শিক্ষা (home-schooling) আৰম্ভ কৰিছিল। তেওঁৰ পিতৃ-মাতৃ ১৯৮৫ চনত বিবাহপাশত আৱদ্ধ হৈছিল, কিন্তু লোহানৰ তিনি বছৰ বয়সত তেওঁলোকৰ বিচ্ছেদ হয়। পৰৱৰ্তী সময়ত তেওঁলোকৰ পুনৰ মিলন হৈছিল যদিও ২০০৫ চনত পুনৰ বিচ্ছেদ হয় আৰু ২০০৭ চনত তেওঁলোকৰ বিবাহ বিচ্ছেদ চূড়ান্ত হয়।

## তথ্যসূত্ৰ
 

## বাহ্যিক সংযোগ

* 

শ্ৰেণী:আমেৰিকান অভিনয় শিল্পী
শ্ৰেণী:আমেৰিকান কণ্ঠশিল্পী
জোনিনা লিঅ’চডটিৰ

**জোনিনা লিঅ’চডটিৰ** (ইংৰাজী: Jónína Leósdóttir; জন্ম ১৬ মে', ১৯৫৪) এগৰাকী আইচলেণ্ডিক ঔপন্যাসিক, নাট্যকাৰ আৰু প্ৰাক্তন সাংবাদিক। তেওঁ আইচলেণ্ডৰ প্ৰাক্তন প্ৰধানমন্ত্ৰী জোহানা চিগুৰ্ডাৰ্ডটিৰৰ (২০০৯–২০১৩) পত্নী।

তেওঁ এক ডজন নাটক, এঘাৰখন উপন্যাস, দুখন জীৱনী আৰু এখন প্ৰবন্ধ সংগ্ৰহৰ লেখিকা। তেওঁৰ কিতাপসমূহ কেইবাটাও ভাষালৈ অনুবাদ কৰা হৈছে।

তেওঁ আইচলেণ্ডৰ প্ৰাক্তন প্ৰধানমন্ত্ৰী জোহানা চিগুৰ্ডাৰ্ডটিৰৰ সৈতে বিবাহপাশত আৱদ্ধ হৈছে, যি আধুনিক ইতিহাসৰ প্ৰথমগৰাকী মুকলি সমকামী চৰকাৰ মুৰব্বী আছিল। ২০১০ চনত আইচলেণ্ডত সমলিংগ বিবাহ বৈধ হোৱাৰ লগে লগে তেওঁলোকে বিবাহপাশত আৱদ্ধ হয়। জোনিনা আৰু জোহানাৰ প্ৰথম দেখা হৈছিল ১৯৮৩ চনত।

জোনিনাই ১৯৯২ চনত ৰোচা ইংগোলফচডটিৰৰ জীৱনী প্ৰকাশ কৰিছিল। তেওঁৰ উপন্যাস *সুন্দুৰ অগ চামন* ১৯৯৩ চনত প্ৰকাশ পায়। এই কিতাপখন পিতৃ-মাতৃৰ বিবাহ বিচ্ছেদ হোৱা এটি শিশুক কেন্দ্ৰ কৰি লিখা হৈছে। তেওঁ প্ৰাক্তন প্ৰধানমন্ত্ৰীগৰাকীৰ সৈতে থকা তেওঁৰ সম্পৰ্কৰ বিষয়েও এখন কিতাপ লিখিছে।

তেওঁ আইচলেণ্ড বিশ্ববিদ্যালয়ৰ পৰা ইংৰাজী আৰু সাহিত্যত স্নাতক ডিগ্ৰী লাভ কৰিছে আৰু এছেক্স বিশ্ববিদ্যালয়ত কাম কৰিছে।

## তথ্যসূত্ৰ

## বাহ্যিক সংযোগ
* জোনিনা লিঅ’চডটিৰৰ ব্যক্তিগত ৱেবছাইট
* দ্য টেলিগ্ৰাফত জোনিনা লিঅ’চডটিৰৰ সাক্ষাৎকাৰ

শ্ৰেণী:আইচলেণ্ড
শ্ৰেণী:লেখিকা
চিয়াৰুঞ্জী চেচাইনা

**চিয়াৰুঞ্জী চেচাইনা** (ইংৰাজী: Ciarunji Chesaina; জন্ম ১৯৪৭) এগৰাকী কেনিয়ান লোকসংস্কৃতিবিদ, অধ্যাপিকা আৰু কূটনীতিবিদ। আফ্ৰিকাৰ বিভিন্ন জনগোষ্ঠী, বিশেষকৈ নীলটিক আৰু বাণ্টু গোটসমূহৰ ইতিহাস, নৃতত্ত্ব আৰু লোকসংস্কৃতি অধ্যয়নৰ বাবে তেওঁ জনাজাত। তেওঁ ২০০০ চনৰ পৰা ২০০৩ চনলৈ দক্ষিণ আফ্ৰিকালৈ কেনিয়াৰ হাই কমিচনাৰ হিচাপেও কাৰ্যনিৰ্বাহ কৰিছিল।

## জীৱনী
চিয়াৰুঞ্জী চেচাইনাৰ জন্ম ১৯৪৮ চনত জে’ন চিয়াৰুঞ্জী গেটেৰিয়া নামেৰে হৈছিল। তেওঁ কেনিয়াৰ কিকুয়ুত অৱস্থিত এলায়েন্স গাৰ্লছ হাইস্কুলত অধ্যয়ন কৰিছিল। চেচাইনাই ১৯৭১ চনত উগাণ্ডাৰ মেকাৰাৰে বিশ্ববিদ্যালয়ৰ পৰা ফৰাচী আৰু ইংৰাজী বিষয়ত স্নাতক ডিগ্ৰী লাভ কৰে। ইয়াৰ পিছত তেওঁ আমেৰিকা যুক্তৰাষ্ট্ৰৰ হাৰ্ভাৰ্ড বিশ্ববিদ্যালয়ৰ পৰা শিক্ষা বিষয়ত স্নাতকোত্তৰ ডিগ্ৰী আৰু ১৯৮৮ চনত যুক্তৰাজ্যৰ লীডছ বিশ্ববিদ্যালয়ৰ পৰা সাহিত্যত পিএইচডি ডিগ্ৰী লাভ কৰে।

চেচাইনাই ১৯৭০-ৰ দশকৰ পৰা কেনিয়াট্টা বিশ্ববিদ্যালয়ত অধ্যাপনা আৰম্ভ কৰে আৰু ১৯৯১ চনত নাইৰোবি বিশ্ববিদ্যালয়ৰ অধ্যাপক হিচাপে যোগদান কৰে। তেওঁ তাত সাহিত্য, বিশেষকৈ আফ্ৰিকান সাহিত্য, মহিলা সাহিত্য আৰু মৌখিক সাহিত্যৰ পাঠদান কৰে। ১৯৭০-ৰ দশকৰ পৰাই কেনিয়াৰ শিক্ষা ব্যৱস্থাত কেনিয়ান সাহিত্যক অন্তৰ্ভুক্ত কৰাত তেওঁ গুৰুত্বপূৰ্ণ ভূমিকা পালন কৰি আহিছে। এগৰাকী লোকসংস্কৃতিবিদ হিচাপে তেওঁ বিভিন্ন আফ্ৰিকান জনগোষ্ঠী, বিশেষকৈ কালেনজিন আৰু এম্বু লোকসকলৰ অধ্যয়নত উল্লেখনীয় অৱদান আগবঢ়াইছে। তেওঁ মৌখিক ইতিহাস গৱেষণাৰ বিষয়সমূহক তেওঁলোকৰ অংশগ্ৰহণৰ বাবে ক্ষতিপূৰণ দিয়াৰ সপক্ষেও ওকালতি কৰিছিল।

চেচাইনাই ২০০০ চনৰ পৰা ২০০৩ চনলৈ তিনি বছৰৰ বাবে নাইৰোবি বিশ্ববিদ্যালয়ৰ পদ ত্যাগ কৰি দক্ষিণ আফ্ৰিকালৈ কেনিয়াৰ হাই কমিচনাৰ হিচাপে সেৱা আগবঢ়ায়। ২০১৮ চনত তেওঁ *ৰান গেজেল ৰান* নামৰ এখন আত্মজীৱনী প্ৰকাশ কৰে।

## নিৰ্বাচিত ৰচনাৱলী
* *অৰেল লিটাৰেচাৰ অৱ দ্য কালেনজিন* (১৯৯১)
* *পাৰ্চপেক্টিভছ অন উইমেন ইন আফ্ৰিকান লিটাৰেচাৰ* (১৯৯৪)
* *হোপ অন দ্য হৰাইজন: এসেজ অন দ্য ষ্টেটাচ এণ্ড লিবাৰেশ্যন অৱ আফ্ৰিকান উইমেন* (১৯৯৪)
* *পোকোট* (১৯৯৬)
* *অৰেল লিটাৰেচাৰ অৱ দ্য এম্বু এণ্ড ম্বেৰী* (১৯৯৭)
* *টিচিং অৱ আফ্ৰিকান লিটাৰেচাৰ ইন দ্য টুৱেণ্টি ফ্ৰাষ্ট চেন্টুৰী* (সম্পাদক, ২০০৯)
* *দ্য চিগনিফিকেঞ্চ অৱ অৰেল লিটাৰেচাৰ ইন চিলড্ৰেনছ ডেভেলপমেণ্ট: চচিয়েল এণ্ড চাইক’লজিকেল ইচ্যুচ* (২০০৯)
* *ৰান গেজেল ৰান: এন অটোবায়’গ্ৰাফী* (২০১৮)

## তথ্যসূত্ৰ

শ্ৰেণী:কেনিয়াৰ ব্যক্তি
শ্ৰেণী:শিক্ষক
শ্ৰেণী:লেখিকা
ৰাস্না ৱাৰাহ

**ৰাস্না ৱাৰাহ** (ইংৰাজী: Rasna Warah; ১৯৬২ – ১১ জানুৱাৰী, ২০২৫) এগৰাকী কেনিয়ান লেখিকা, সাংবাদিক আৰু ঔপন্যাসিক আছিল। তেওঁৰ উল্লেখযোগ্য কৰ্মসমূহৰ ভিতৰত আছে *আনচাইলেঞ্চড: আনমাস্কিং দ্য ইউনাইটেড নেচনছ কালচাৰ অৱ কভাৰ-আপচ, কৰপচন এণ্ড ইমপিউনিটি*, *ইয়েষ্টাৰডে ইট ৱাজ এছিয়ানছ, টুডে ইট ইজ ছোমালিচ, টুমৰো ইট কুড বি ইউ* আৰু *ৱাৰ ক্ৰাইমছ: হাউ ৱাৰলৰ্ডছ, পলিটিচিয়ানছ, ফৰেন গভৰ্ণমেণ্টছ এণ্ড এইড এজেন্সীজ কনচপায়াৰ্ড টু ক্ৰিয়েট এ ফেইলড ষ্টেট ইন ছোমালিয়া*।

## প্ৰাৰম্ভিক জীৱন আৰু শিক্ষা
ৱাৰাহৰ জন্ম ১৯৬২ চনত নাইৰোবিত হৈছিল। তেওঁ উত্তৰ ভাৰতৰ নৈনিতালৰ এখন বোৰ্ডিং স্কুলত অধ্যয়ন কৰিছিল। তেওঁ আমেৰিকা যুক্তৰাষ্ট্ৰৰ বষ্টনত অৱস্থিত চাফোক বিশ্ববিদ্যালয়ৰ পৰা মনোবিজ্ঞান আৰু মহিলা অধ্যয়ন বিষয়ত স্নাতক ডিগ্ৰী লাভ কৰে। ইয়াৰ পিছত তেওঁ চুইডেনৰ মালমো বিশ্ববিদ্যালয়ৰ পৰা যোগাযোগ বিষয়ত স্নাতকোত্তৰ ডিগ্ৰী অৰ্জন কৰে।

## কৰ্মজীৱন
তেওঁ ৰাষ্ট্ৰসংঘৰ মানৱ বসতি কাৰ্যসূচীত (UN-Habitat) এগৰাকী সম্পাদিকা হিচাপে কাম কৰিছিল। ৱাৰাহে ১২ বছৰ ধৰি 'দ্য ডেইলী নেচন'ত সাপ্তাহিক প্ৰবন্ধ লিখিছিল। ইয়াৰ উপৰিও তেওঁ 'দ্য এলিফ্যান্ট', 'মেইল এণ্ড গাৰ্ডিয়ান', 'দ্য গাৰ্ডিয়ান' আৰু 'দ্য ইষ্ট আফ্ৰিকান'ৰ দৰে বিভিন্ন সংবাদ প্ৰতিষ্ঠানৰ সৈতে জড়িত আছিল।

## মৃত্যু
২০২৫ চনৰ ১১ জানুৱাৰীত কেনিয়াত কেন্সাৰ ৰোগত আক্ৰান্ত হৈ ৰাস্না ৱাৰাহৰ মৃত্যু হয়। তেওঁৰ মৃত্যুৰ পিছত বহুতো বিশিষ্ট ব্যক্তিয়ে তেওঁৰ তীক্ষ্ণ লিখনশৈলী আৰু সামাজিক ন্যায়, নাৰীবাদ তথা পৰিৱেশ সংৰক্ষণৰ প্ৰতি থকা দায়বদ্ধতাৰ শলাগ লয়।

## নিৰ্বাচিত ৰচনাৱলী
* *আনচাইলেঞ্চড: আনমাস্কিং দ্য ইউনাইটেড নেচনছ কালচাৰ অৱ কভাৰ-আপচ, কৰপচন এণ্ড ইমপিউনিটি* (২০১৬)
* *ইয়েষ্টাৰডে ইট ৱাজ এছিয়ানছ, টুডে ইট ইজ ছোমালিচ, টুমৰো ইট কুড বি ইউ* (২০১৪)
* *ৱাৰ ক্ৰাইমছ: হাউ ৱাৰলৰ্ডছ, পলিটিচিয়ানছ, ফৰেন গভৰ্ণমেণ্টছ এণ্ড এইড এজেন্সীজ কনচপায়াৰ্ড টু ক্ৰিয়েট এ ফেইলড ষ্টেট ইন ছোমালিয়া* (২০১৪)

## তথ্যসূত্ৰ

শ্ৰেণী:কেনিয়াৰ ব্যক্তি
শ্ৰেণী:লেখিকা
শ্ৰেণী:সাংবাদিক
চুজি চ্যু

**চুজান জেনেট বেলিয়ান** (জন্ম ২৭ মে', ১৯৫৭), যি পেছাদাৰীভাৱে **চুজি চ্যু** (ইংৰাজী: Siouxsie Sioux) নামেৰে পৰিচিত, এগৰাকী ইংৰাজ গায়িকা আৰু গীতিকাৰ। তেওঁ ৰক বেণ্ড *চুজি এণ্ড দ্য বানশ্বিছ*ৰ গায়িকা আৰু মুখ্য গীতিকাৰ হিচাপে জনপ্ৰিয়তা অৰ্জন কৰিছিল। ১৯৭৮ চনৰ পৰা ১৯৯৫ চনলৈকে তেওঁলোকে ১১খন ষ্টুডিঅ' এলবাম মুকলি কৰিছিল। তেওঁলোকৰ কেইবাটাও জনপ্ৰিয় গীত হ'ল— *হংকং গাৰ্ডেন* (১৯৭৮), *হেপ্পী হাউচ* (১৯৮০) আৰু *পিক-এ-বু* (১৯৮৮)। ইয়াৰ উপৰিও ১৯৯১ চনত তেওঁলোকৰ গীত *কিচ দেম ফৰ মি*-য়ে আমেৰিকাৰ বিলবৰ্ড হট ১০০ তালিকাত স্থান লাভ কৰিছিল।

চুজি চ্যুই ১৯৮১ চনত *দ্য ক্ৰিয়েচাৰ্ছ* নামৰ এটা দ্বিতীয় গোট গঠন কৰে আৰু ইয়াৰ জৰিয়তে চাৰিখন ষ্টুডিঅ' এলবাম তথা *ৰাইট নাও*-ৰ দৰে জনপ্ৰিয় গীত মুকলি কৰে। ২০০০-ৰ দশকৰ মাজভাগত এই গোটটো ভাঙি যোৱাৰ পিছত তেওঁ চুজি নামেৰে একক শিল্পী হিচাপে কেৰিয়াৰ আগবঢ়াই নিয়ে। ২০০৭ চনত তেওঁৰ একক এলবাম *মণ্টাৰে* সমালোচকৰ দ্বাৰা উচ্চ প্ৰশংসিত হৈছিল।

'অল মিউজিক'-এ চুজি চ্যক "ৰক যুগৰ আটাইতকৈ প্ৰভাৱশালী ব্ৰিটিছ গায়িকাসকলৰ ভিতৰত এগৰাকী" বুলি অভিহিত কৰিছে। জেফ বাকলী আৰু দ্য উইকেণ্ডৰ দৰে কেইবাজনো বিশ্ববিখ্যাত শিল্পীয়ে তেওঁৰ গীতৰ পুনৰ নিৰ্মাণ কৰিছে। ২০১১ চনত তেওঁক 'কিউ এৱাৰ্ডছ'ত সংগীতলৈ আগবঢ়োৱা অসাধাৰণ অৱদানৰ বাবে পুৰস্কৃত কৰা হয় আৰু ২০১২ চনত তেওঁ 'আইভৰ নভেলো এৱাৰ্ডছ'ত ইন্সপিৰেচন এৱাৰ্ড লাভ কৰে।

## গীত ৰচনা
সাংবাদিক পাল মৰ্লিয়ে লক্ষ্য কৰিছিল যে চুজিৰ গীতৰ বিষয়বস্তুসমূহ মানসিক ৰোগ, চিকিৎসাৰ আতংক, অতিবাস্তৱিক ব্যাধি, দুশ্চৰিত্ৰ লালসা, ভয়াৱহ তীব্ৰতা, অলৌকিক শক্তি, যৌন নিৰ্যাতন, শৈশৱৰ অশান্তি, জঘন্য ৰহস্য, অসহ্যকৰ স্নায়ৱিক উদ্বেগ, সাধুকথাৰ ভয়, নগৰীয়া অসন্তুষ্টি আৰু নিসংগতাৰ মৰ্যাদাৰ দৰে বিষয়ৰ সৈতে জড়িত। তেওঁৰ বেছিভাগ গীতত ক্ষতি বা ধ্বংসৰ (damage) কথা থাকে; শৈশৱৰ অভিজ্ঞতাই তেওঁৰ মনত গভীৰ প্ৰভাৱ পেলাইছিল। তেওঁ কৈছিল, "ক্ষতিগ্ৰস্ত জীৱন, ক্ষতিগ্ৰস্ত আত্মা, ক্ষতিগ্ৰস্ত সম্পৰ্ক। মই যিবোৰ ক্ষতিৰ বিষয়ে গাওঁ তাৰ বেছিভাগেই সৰু থাকোঁতে ঘটিছিল আৰু মই এতিয়াও তাৰ পৰাই অনুপ্ৰাণিত হওঁ। শৈশৱৰ প্ৰাৰম্ভিক অভিজ্ঞতাবোৰেই জীৱনটোত ক্ষতিৰ সৃষ্টি কৰে। আপুনি লিখা গীতবোৰে সেই ক্ষতিবোৰ শুধৰাই লোৱাত সহায় কৰিব পাৰে। মোৰ বাবে শৈশৱত অৱহেলা আছিল। এজন মদ্যপায়ী পিতৃ যিয়ে পৰিয়ালৰ বাবে সময় দিব নোৱাৰিছিল কাৰণ তেওঁৰ বাবে আটাইতকৈ গুৰুত্বপূৰ্ণ বস্তু আছিল কেৱল সুৰা; আনহাতে মাতৃগৰাকীয়ে পিতৃৰ অনুপস্থিতি পূৰণ কৰিবলৈ চেষ্টা কৰিছিল যাৰ বাবে তেওঁ সদায় কামত ব্যস্ত থাকিবলগীয়া হৈছিল আৰু যেতিয়া তেওঁ ওচৰত থাকে তেতিয়া তেওঁ মানসিক চাপত থাকে। নিসংগ হৈ থকা আৰু সংযোগ কৰিবলৈ কোনো নথকাৰ বাবে সেই সময়ত কোনো শাৰীৰিক স্পৰ্শৰ মৰম পোৱা নগৈছিল।"

## তথ্যসূত্ৰ
 

## বাহ্যিক সংযোগ

* চুজি চ্যুৰ আনুষ্ঠানিক ৱেবছাইট 
* চুজি এণ্ড দ্য বানশ্বিছৰ আনুষ্ঠানিক ৱেবছাইট

শ্ৰেণী:যুক্তৰাজ্যৰ ব্যক্তি
শ্ৰেণী:গায়িকা
ফাতিমাথ ছাইদ

**ফাতিমাথ ছাইদ** (ইংৰাজী: Fathimath Saeed; ১৭ মাৰ্চ ১৯১৬ – ১৯৯০) মালদ্বীপৰ এগৰাকী কবি আৰু লেখিকা আছিল। তেওঁ মালদ্বীপৰ প্ৰথমগৰাকী 'ফাৰ্ষ্ট লেডী' হিচাপে ১৯৫৩ চনৰ জানুৱাৰীৰ পৰা আগষ্টলৈকে সেৱা আগবঢ়াইছিল। তেওঁ ৰাষ্ট্ৰপতি মহম্মদ আমিন দিদিৰ পত্নী আছিল। একে সময়তে তেওঁ ১৯৫১ চনৰ এপ্ৰিলৰ পৰা ১৯৫৩ চনৰ আগষ্টলৈ মালদ্বীপৰ প্ৰধানমন্ত্ৰীৰ পত্নী হিচাপেও কাৰ্যনিৰ্বাহ কৰিছিল।

ছাইদৰ জন্ম ফুৰা মালেত হৈছিল। তেওঁৰ পিতৃ হুছেইন ছালাহুদ্দিন মালদ্বীপৰ তৎকালীন এটৰ্নী জেনেৰেল আৰু এজন প্ৰসিদ্ধ কবি আছিল। কম বয়সতে তেওঁ আমিনৰ সৈতে বিবাহপাশত আৱদ্ধ হয়। তেওঁলোকৰ তিনিটা সন্তানৰ ভিতৰত কেৱল কন্যা আমিনা মহম্মদ আমিনহে জীৱিত আছিল। ১৯৫৪ চনত চৰকাৰ উৎখাত কৰিবলৈ কৰা এক আক্ৰমণত আঘাতপ্ৰাপ্ত হৈ আমিনৰ মৃত্যু হয়।

কবিতাৰ ক্ষেত্ৰত ছাইদ মালদ্বীপৰ অন্যতম শ্ৰেষ্ঠ মহিলা কবি আছিল। তেওঁক মালদ্বীপৰ কবিতাৰ জগতৰ 'বগা বৰষুণ লিলি' (white rain lily) বুলি অভিহিত কৰা হৈছিল।

## প্ৰাৰম্ভিক জীৱন
ফাতিমাথ ছাইদৰ জন্ম ১৯১৬ চনৰ ১৭ মাৰ্চত হৈছিল। তেওঁৰ পিতৃ হুছেইন ছালাহুদ্দিন আৰু মাতৃ টুটু গোমা। এজন প্ৰসিদ্ধ কবিৰ পৰিয়ালত জন্মগ্ৰহণ কৰা ছাইদ আছিল প্ৰভাৱশালী কবি ইব্ৰাহিম শ্বিহাব, আদনান হুছেইন আৰু মৰিয়ম ছাইদৰ জ্যেষ্ঠ ভগ্নী। মৰিয়ম ছাইদ আছিল মালদ্বীপৰ ৰাষ্ট্ৰপতি ইব্ৰাহিম নাছিৰৰ দ্বিতীয় পত্নী।

### বিবাহ আৰু সন্তান
ছাইদ আৰু মহম্মদ আমিন দিদি ১৯৩০ চনত বিবাহপাশত আৱদ্ধ হয় আৰু তেওঁলোকৰ তিনিটা সন্তান জন্ম হয়। তেওঁলোকৰ প্ৰথম দুটা পুত্ৰ সন্তান শৈশৱতে মৃত্যু হয়। তৃতীয় সন্তান আমিনা মহম্মদ আমিন ২০২০ চনলৈকে জীৱিত আছিল।

## কবিতা কেৰিয়াৰ
মালদ্বীপৰ ইতিহাসত ফাতিমাথ ছাইদ এগৰাকী অতি প্ৰভাৱশালী মহিলা কবি হিচাপে পৰিচিত। ২০২২ চনত মালদ্বীপৰ কবি দিৱস ফাতিমাথ ছাইদৰ স্মৃতিত উদযাপন কৰা হৈছিল।

## বঁটা আৰু সন্মান
* ১৯৮২: মালদ্বীপৰ কবিতাৰ ক্ষেত্ৰত আগবঢ়োৱা অৱদানৰ বাবে ৰাজহুৱা সেৱা বঁটা (সন্মানীয়)।

## তথ্যসূত্ৰ

শ্ৰেণী:মালদ্বীপ
শ্ৰেণী:কবি
শ্ৰেণী:লেখিকা
মৰিয়ম ছাইদ

**মৰিয়ম ছাইদ** (ইংৰাজী: Mariyam Saeed; ২৭ মাৰ্চ ১৯৩৩ – ২৬ এপ্ৰিল ২০১৮) মালদ্বীপৰ এগৰাকী কবি আছিল। তেওঁ মালদ্বীপৰ ৰাষ্ট্ৰপতি ইব্ৰাহিম নাছিৰৰ দ্বিতীয় পত্নী হিচাপে ১৯৬৮ চনৰ নৱেম্বৰৰ পৰা ১৯৬৯ চনৰ মে' মাহলৈকে মালদ্বীপৰ 'ফাৰ্ষ্ট লেডী' আছিল। ইয়াৰ পূৰ্বে ১৯৫৪ চনৰ পৰা ১৯৬৮ চনলৈ তেওঁ মালদ্বীপৰ প্ৰধানমন্ত্ৰীৰ পত্নী হিচাপেও কাৰ্যনিৰ্বাহ কৰিছিল। মালদ্বীপৰ ইতিহাসৰ অন্যতম শ্ৰেষ্ঠ কবি হিচাপে পৰিচিত মৰিয়ম আছিল বিখ্যাত কবি হুছেইন ছালাহুদ্দিনৰ কন্যা।

এটা প্ৰসিদ্ধ কবিৰ পৰিয়ালত জন্মগ্ৰহণ কৰা মৰিয়মে মালেত শিক্ষা গ্ৰহণ কৰিছিল। ১৯৫৩ চনত তেওঁ ৰাজনীতিবিদ ইব্ৰাহিম নাছিৰৰ সৈতে বিবাহপাশত আৱদ্ধ হয় আৰু তেওঁলোকৰ দুটা সন্তান জন্ম হয়। ১৯৫৪ চনত যেতিয়া তেওঁৰ স্বামী নাছিৰ প্ৰধানমন্ত্ৰী নিযুক্ত হয়, তেতিয়া মৰিয়ম প্ৰধানমন্ত্ৰীৰ পত্নীৰ মৰ্যাদা লাভ কৰে। পিছলৈ ১৯৬৮ চনত মালদ্বীপত ৰাজতন্ত্ৰ বিলুপ্ত হোৱাৰ পিছত যেতিয়া তেওঁৰ স্বামী ৰাষ্ট্ৰপতি হয়, তেতিয়া তেওঁ প্ৰথমগৰাকী 'ফাৰ্ষ্ট লেডী' হিচাপে পৰিচিত হয়।

মৰিয়ম ছাইদক মালদ্বীপৰ ইতিহাসৰ অন্যতম প্ৰভাৱশালী কবি বুলি গণ্য কৰা হয়। ১৯৮৩ চনত কবিতাৰ ক্ষেত্ৰত আগবঢ়োৱা অৱদানৰ বাবে তেওঁক ৰাষ্ট্ৰপতি বঁটাৰে সন্মানিত কৰা হৈছে।

## প্ৰাৰম্ভিক জীৱন
মৰিয়ম ছাইদৰ জন্ম ১৯৩৩ চনৰ ২৭ মাৰ্চত হৈছিল। তেওঁ মালদ্বীপৰ মুখ্য ন্যায়াধীশ তথা কবি হুছেইন ছালাহুদ্দিন আৰু তেওঁৰ পত্নী মেধু গান্দুভাৰু থুথু গোমাৰ কন্যা আছিল। ছাইদৰ চাৰিজন সহোদৰ আছিল— আদনান হুছেইন (মালদ্বীপৰ পৰৱৰ্তী এটৰ্নী জেনেৰেল), ফাতিমাথ ছাইদ (পৰৱৰ্তী ফাৰ্ষ্ট লেডী আৰু কবি) আৰু ইব্ৰাহিম শ্বিহাব (পৰৱৰ্তী উপ-ৰাষ্ট্ৰপতি, সংসদৰ অধ্যক্ষ আৰু কবি)। তেওঁৰ জন্ম মালেত পিতৃৰ বাসগৃহত হৈছিল।

১৯৫০ চনত ছাইদ ৰাজনীতিবিদ ইব্ৰাহিম নাছিৰৰ সৈতে বিবাহপাশত আৱদ্ধ হয়। তেওঁলোকৰ দুটা সন্তান আছিল— আলী নাছিৰ আৰু মহম্মদ নাছিৰ।

## কবিতা
মৰিয়ম ছাইদক তেওঁৰ কাব্যিক জীৱনত মালদ্বীপৰ কবিতাৰ উদ্যানৰ 'নিচৰিন' আৰু 'নীল' বুলি অভিহিত কৰা হৈছিল। তেওঁক মালদ্বীপৰ ইতিহাসৰ অন্যতম শ্ৰেষ্ঠ কবি হিচাপে বৰ্ণনা কৰা হৈছে।

চৈধ্য বছৰ বয়সতে ছাইদ মালদ্বীপৰ কবিতা উদ্যানৰ সদস্য হৈছিল, যিয়ে তেওঁৰ এক সফল কাব্যিক জীৱনৰ আৰম্ভণি কৰিছিল। বছৰ বছৰ ধৰি তেওঁ এক বিশাল পৰিসৰৰ কবিতা ৰচনা কৰিছিল, যাৰ সঠিক সংখ্যা তেওঁৰ নিজৰ বাবেও অজ্ঞাত আছিল। অৱশ্যে এয়া জানিব পৰা গৈছে যে কেৱল এটা বছৰতে তেওঁ ৫০টাতকৈও অধিক কবিতা লিখিছিল। তেওঁৰ কৰ্মৰাজিয়ে ৰাষ্ট্ৰীয় আৰু ঐতিহাসিক বিষয়, নৈতিক আৰু ধৰ্মীয় চিন্তাৰ লগতে বিভিন্ন আৱেগ-অনুভূতিৰ অন্বেষণকে ধৰি বহুতো বিষয় সামৰি লৈছিল। তেওঁৰ কিছুমান কবিতা 'নিচৰিন', 'নীল' আৰু 'এয়াৰ' ছদ্মনাম ব্যৱহাৰ কৰি উপস্থাপন কৰা হৈছিল।

১৯৮৩ চনত তৎকালীন ৰাষ্ট্ৰপতি মৌমুন আব্দুল গায়ুমে তেওঁক মালদ্বীপৰ কবিতাৰ ক্ষেত্ৰত আগবঢ়োৱা অৱদানৰ বাবে ৰাষ্ট্ৰীয় সন্মান বঁটা প্ৰদান কৰে। তেওঁৰ মৃত্যুত সাংবাদিক আৰু ৰাজনীতিবিদসকলে ইয়াক 'দিভেহি কবিতাৰ এটা যুগৰ অন্ত' বুলি অভিহিত কৰে।

## মৃত্যু
২০১৮ চনৰ ২৬ এপ্ৰিলত ষ্ট্ৰোকত আক্ৰান্ত হৈ শ্ৰীলংকাৰ কলম্বোত ছাইদৰ মৃত্যু হয়। তেওঁক শ্ৰীলংকাৰ কুপ্পিয়াৱাট্ট মুছলমান কবৰস্থানত তেওঁৰ পিতৃ হুছেইন ছালাহুদ্দিন আৰু ভাতৃ ইব্ৰাহিম শ্বিহাবৰ কাষত সমাধিস্থ কৰা হয়।

তেওঁৰ মৃত্যুৰ পিছত মালদ্বীপৰ ৰাষ্ট্ৰপতি আব্দুল্লা য়ামীন, প্ৰাক্তন ৰাষ্ট্ৰপতি মৌমুন আব্দুল গায়ুম আৰু মহম্মদ নাছিদৰ লগতে অন্যান্য ৰাজনীতিবিদ, কবি আৰু সংগঠনসমূহে শোকবাৰ্তা প্ৰেৰণ কৰে।

## তথ্যসূত্ৰ

শ্ৰেণী:মালদ্বীপ
শ্ৰেণী:কবি
শ্ৰেণী:লেখিকা
আমিনথ ফাইজা

**আমিনথ ফাইজা** (ইংৰাজী: Aminath Faiza; ২৯ ছেপ্টেম্বৰ ১৯২৪ – ২৫ ফেব্ৰুৱাৰী ২০১১), যি **ডেইজীমা** নামেৰেও অধিক জনপ্ৰিয় আছিল, মালদ্বীপৰ দিভেহি ভাষাৰ এগৰাকী কবি আৰু লেখিকা আছিল।

## জীৱনী
আমিনথ ফাইজাই ১৬ বছৰ বয়সৰ পৰাই কবিতা লিখিবলৈ আৰম্ভ কৰিছিল। তেওঁ তেওঁৰ মোমায়েক তথা বিখ্যাত কবি বদফেনভালহুগে চিধিৰ দ্বাৰা অনুপ্ৰাণিত হৈছিল। ১৯৫০-ৰ দশকত ফাইজাই তেওঁৰ কৰ্মৰাজি প্ৰদৰ্শন কৰিবলৈ আৰম্ভ কৰে। সেই সময়তে মালদ্বীপৰ প্ৰথম ৰাষ্ট্ৰপতি মহম্মদ আমিন দিদিয়ে *লেন ভেৰিংগে গুলজাৰ* (দিভেহি কবিসকলৰ উদ্যান) সৃষ্টি কৰিছিল। আমিনথ ফাইজাক মালদ্বীপৰ কবিতাৰ 'ডেইজী ফুল' বুলি অভিহিত কৰা হৈছিল। তেওঁৰ কবিতা আৰু অন্যান্য ৰচনাসমূহ বিভিন্ন আলোচনী আৰু বাতৰি কাকতত প্ৰকাশ পাইছিল। তেওঁ ৰোমান্টিকতা, সামাজিক সমস্যা, ধৰ্ম, জাতীয় ঐক্য আৰু জাতীয় অনুষ্ঠানকে ধৰি বিভিন্ন বিষয়ত কবিতা লিখিছিল।

ফাইজাই মালদ্বীপৰ প্ৰথমটো ৰাজনৈতিক দল ৰায়িথুংগে মুথাগাদ্দিম পাৰ্টিৰ উপদেষ্টা গোটত সেৱা আগবঢ়াইছিল। তেওঁ পূৰ্বৰ মাদ্ৰাছাত-উল চানিয়া স্কুলৰ (বৰ্তমানৰ আমিনিয়া স্কুল) উপ-প্ৰধান শিক্ষয়িত্ৰী হিচাপেও কাম কৰিছিল। ইয়াৰ উপৰিও ফাইজাই মালদ্বীপৰ ঐতিহাসিক আৰু ভাষিক গৱেষণা কেন্দ্ৰত কাম কৰিছিল আৰু দিভেহি অভিধান সংকলনত সহায় কৰিছিল।

২০১১ চনৰ ৫ ফেব্ৰুৱাৰীত ইচকান্ধৰ স্কুলৰ সোণালী জয়ন্তী উপলক্ষে তেওঁ তেওঁৰ অন্তিমটো কবিতা লিখিছিল।

## মৃত্যু
২০১১ চনৰ ২৫ ফেব্ৰুৱাৰীত ষ্ট্ৰোকত আক্ৰান্ত হৈ ৮৬ বছৰ বয়সত মালেৰ ইন্দিৰা গান্ধী মেম’ৰিয়েল হাস্পতালত তেওঁৰ মৃত্যু হয়। মালেৰ আ ছাহাৰা কবৰস্থানত তেওঁক সমাধিস্থ কৰা হয়। তেওঁৰ তিনিটা সন্তান আছিল— আহমেদ আব্বাছ, আমিনথ আব্বাছ আৰু মহম্মদ হিলমী।

## বঁটা আৰু সন্মান
ফাইজাই দুটা ৰাষ্ট্ৰীয় বঁটা লাভ কৰিছিল:
* ৰাষ্ট্ৰীয় স্বীকৃতি বঁটা (১৯৮০)
* ৰাষ্ট্ৰীয় সন্মান বঁটা (১৯৯৬)

## তথ্যসূত্ৰ

## বাহ্যিক সংযোগ
* আমিনথ ফাইজাৰ কৰ্মৰাজিৰ আৰ্কাইভযুক্ত ৱেবছাইট

শ্ৰেণী:মালদ্বীপ
শ্ৰেণী:কবি
শ্ৰেণী:লেখিকা
আদিবাহ আমিন

**খালিদাহ আদিবাহ বিন্টি আমিন** (ইংৰাজী: Khalidah Adibah binti Amin; জন্ম ১৯ ফেব্ৰুৱাৰী ১৯৩৬), যি পেছাদাৰীভাৱে **আদিবাহ আমিন** নামেৰে পৰিচিত, এগৰাকী মালয়েছিয়ান লেখিকা, স্তম্ভলেখক, শিক্ষয়িত্ৰী, অনুবাদক আৰু অভিনেত্ৰী।

## জীৱনী
আদিবাহ আমিনৰ জন্ম জোহৰ বাহৰুত হৈছে। তেওঁ স্বাধীনতা সংগ্ৰামী তান শ্ৰী জাইনন চুলেমানৰ কন্যা আছিল। তেওঁ ১৯৫৭ চনত মালয় বিশ্ববিদ্যালয়ৰ পৰা স্নাতক ডিগ্ৰী লাভ কৰে। ১৯৫৮ চনৰ পৰা ১৯৬১ চনলৈ তেওঁ কুৱালালামপুৰৰ মালয় গাৰ্লছ কলেজত মালয় আৰু ইংৰাজী ভাষাৰ শিক্ষয়িত্ৰী হিচাপে কাম কৰিছিল। পৰৱৰ্তী সময়ত তেওঁ জালান কোলাম আয়েৰ স্কুলৰ প্ৰথমগৰাকী প্ৰধান শিক্ষয়িত্ৰী হিচাপে কাৰ্যনিৰ্বাহ কৰে।

তেওঁ ১৯৭১ চনৰ পৰা ১৯৮৪ চনলৈ 'নিউ ষ্ট্ৰেইটছ টাইমছ' আৰু ১৯৯০-ৰ দশকত 'দ্য ষ্টাৰ' নামৰ বাতৰি কাকতত সাংবাদিক হিচাপে কাম কৰিছিল। ১৯৭০ আৰু ৮০-ৰ দশকত তেওঁ 'নিউ ষ্ট্ৰেইটছ টাইমছ'ত **শ্ৰী ডালিমা** ছদ্মনামত এটা স্তম্ভ লিখিছিল, যিটো পঢ়ুৱৈৰ মাজত অতি জনপ্ৰিয় আছিল। এই স্তম্ভসমূহ ২০০৯ চনত কিতাপ আকাৰে পুনৰ প্ৰকাশ কৰা হয়।

## সাহিত্যিক কেৰিয়াৰ
আমিনে মালয় ভাষাত তিনিখন উপন্যাস লিখিছে: *বাংচাৱান টুলেন* (১৯৫০), *চেৰোজা মাছিহ ডি কোলাম* (১৯৭২) আৰু *টেম্পাট জাটূহ লাগি ডি কেনাং* (১৯৮৫)। ইয়াৰ উপৰিও তেওঁ ২০০ তকৈও অধিক অনাতাঁৰ নাটক আৰু চুটিগল্প লিখিছে। ২০০৬ চনত তেওঁৰ ইংৰাজী উপন্যাস *দিচ এণ্ড অৱ দ্য ৰেইনবো* প্ৰকাশ পায়।

তেওঁ শাহনন আহমেদৰ *নো হাৰভেষ্ট বাট এ থৰ্ণ* আৰু কেৰিচ মাচৰ *জাংগল অৱ হোপ* নামৰ গ্ৰন্থ দুখন মালয় ভাষাৰ পৰা ইংৰাজীলৈ অনুবাদ কৰিছিল। অভিনেত্ৰী হিচাপে তেওঁ তিনিখন চলচ্চিত্ৰত অভিনয় কৰিছে: *আডিক মাঞ্জা* (১৯৮০), *হাটি বুকান ক্ৰিষ্টাল* (১৯৮৯) আৰু *মাট সোম* (১৯৯০)।

২০০৮ চনত আমিন ষ্ট্ৰোকত আক্ৰান্ত হয়। তেওঁৰ স্বাস্থ্যৰ অৱনতি ঘটাৰ বাবে বৰ্তমান তেওঁ কাম কৰিবলৈ অপৰাগ। ২০২৪ চনৰ ৭ জুনত তেওঁক ৰাষ্ট্ৰীয় সাংবাদিকতাৰ বৰেণ্য ব্যক্তি হিচাপে সন্মানিত কৰা হয়।

## বঁটা আৰু সন্মান
* শ্ৰেষ্ঠ সহযোগী অভিনেত্ৰী — মালয়েছিয়া চলচ্চিত্ৰ মহোৎসৱ (১৯৮০), *আডিক মাঞ্জা* ছবিৰ বাবে।
* এছ ই এ ৰাইট এৱাৰ্ড — থাইলেণ্ড (১৯৮৩)
* ৰাষ্ট্ৰীয় অনুবাদক বঁটা (২০১২)
* ৰাষ্ট্ৰীয় সাংবাদিকতা বৰেণ্য সন্মান — মালয়েছিয়ান প্ৰেছ ইনষ্টিটিউট (২০২৩)

## তথ্যসূত্ৰ

## বাহ্যিক সংযোগ
* 

শ্ৰেণী:মালয়েছিয়া
শ্ৰেণী:লেখিকা
কেৰেন গিলান

**কেৰেন শ্বিলা গিলান** (ইংৰাজী: Karen Sheila Gillan; জন্ম ২৮ নৱেম্বৰ, ১৯৮৭) এগৰাকী স্কটিছ অভিনেত্ৰী আৰু চলচ্চিত্ৰ নিৰ্মাতা। ব্ৰিটিছ চলচ্চিত্ৰ আৰু টেলিভিছনত কৰা কামৰ বাবে তেওঁ বিশেষ স্বীকৃতি লাভ কৰিছে। বিশেষকৈ বিজ্ঞানভিত্তিক ধাৰাবাহিক *ডক্টৰ হু* (২০১০–২০১৩)-ত একাদশ ডক্টৰৰ মুখ্য সংগী এমি পণ্ডৰ চৰিত্ৰত কৰা অভিনয়ৰ বাবে তেওঁ জনাজাত। তেওঁৰ আৰম্ভণিৰ চলচ্চিত্ৰসমূহৰ ভিতৰত আছে থ্ৰিলাৰ ছবি *আউটকাষ্ট* (২০১০) আৰু ৰোমান্টিক কমেডী *নট এনাডাৰ হেপ্পী এণ্ডিং* (২০১৩)। ব্ৰিটেইনত থকাৰ সময়ত তেওঁ জন অছবৰ্ণৰ নাটক *ইনাডমিচিবল এভিডেঞ্চ* (২০১১)-ত অভিনয় কৰি মঞ্চতো কাম কৰিছিল।

গিলানে হৰৰ ছবি *অকুলাচ* (২০১৩)-ৰ জৰিয়তে হলিউডলৈ যাত্ৰা আৰম্ভ কৰে আৰু এবিচি (ABC) চেনেলৰ চিটকম *চেলফি* (২০১৪)-ত মুখ্য চৰিত্ৰত অভিনয় কৰে। তেওঁ মাৰ্ভেল চিনেমেটিক ইউনিভাৰ্ছৰ কেইবাখনো ছবিত (২০১৪–২০২৩) নেবুলা চৰিত্ৰত অভিনয় কৰি বিশ্বজুৰি তাৰকা খ্যাতি লাভ কৰে। এই ছবিসমূহ সৰ্বকালৰ সৰ্বাধিক উপাৰ্জনকাৰী ছবিসমূহৰ ভিতৰত অন্যতম। ইয়াৰ উপৰিও তেওঁ ফেণ্টাচি ছবি *জুমানজি: ৱেলকাম টু দ্য জংঘল* (২০১৭) আৰু *জুমানজি: দ্য নেক্সট লেভেল* (২০১৯)-ত ৰুবী ৰাউণ্ডহাউচৰ চৰিত্ৰত অভিনয় কৰিছিল। তেওঁ নিজে ড্ৰামা ছবি *দ্য পাৰ্টিছ জাষ্ট বিগিনিং* (২০১৮) লিখিছিল আৰু পৰিচালনা কৰিছিল, য’ত তেওঁ নিজেও অভিনয় কৰিছিল।

২০২০-ৰ দশকত গিলানে একচন থ্ৰিলাৰ ছবি *গানপাউডাৰ মিল্কশ্বেক* (২০২১), থ্ৰিলাৰ ছবি *ডুৱেল* (২০২২), কমেডী-ড্ৰামা *লেট ব্লুমাৰ্ছ* (২০২৩) আৰু *দ্য লাইফ অৱ চাক* (২০২৪)-ত অভিনয় কৰিছে। ইয়াৰ উপৰিও তেওঁ *ডগলাছ ইজ কেন্সেলড* (২০২৪) ধাৰাবাহিকখনৰ জৰিয়তে পুনৰ ব্ৰিটিছ টেলিভিছনলৈ উভতি আহে।

## প্ৰাৰম্ভিক জীৱন
কেৰেন শ্বিলা গিলানৰ জন্ম ১৯৮৭ চনৰ ২৮ নৱেম্বৰত ইনভাৰনেছত হৈছিল। তেওঁ মেৰী আৰু ৰেমণ্ড জন গিলানৰ কন্যা। তেওঁৰ পিতৃ উত্তৰ-পূব ইংলেণ্ডৰ ছাণ্ডাৰলেণ্ডৰ বাসিন্দা। যদিও তেওঁ এক কেথলিক পৰিৱেশৰ পৰা আহিছে, তেওঁ উল্লেখ কৰিছে যে তেওঁ দীক্ষিত হোৱা নাই আৰু কোনো ধৰ্ম পালন নকৰে। তেওঁ আঠ বছৰ বয়সৰ পৰাই পিয়ানো শিকিছিল।

১৬ বছৰ বয়সত গিলান এডিনবাৰ্গলৈ গুচি যায় আৰু টেলফৰ্ড কলেজত এক্টিং এণ্ড পাৰফৰমেন্সৰ এক পাঠ্যক্ৰম সম্পূৰ্ণ কৰে। ১৮ বছৰ বয়সত তেওঁ লণ্ডনলৈ গৈ ইটালিয়া কন্টি একাডেমী অৱ থিয়েটাৰ আৰ্টছত অধ্যয়ন কৰে। তাত থকাৰ সময়তে তেওঁক এখন মডেলিং এজেন্সিয়ে বিচাৰি পায়। অভিনয় জীৱনৰ আগতে তেওঁ এগৰাকী মডেল হিচাপে কাম কৰিছিল আৰু ২০০৭ চনত লণ্ডন ফেশ্বন উইকত আত্মপ্ৰকাশ কৰিছিল। কেৰেন গিলানে উল্লেখ কৰিছে যে তেওঁ মডেলিং উপভোগ কৰিলেও অভিনয়হে তেওঁৰ মূল আগ্ৰহ আৰু লক্ষ্য আছিল।

## তথ্যসূত্ৰ

## বাহ্যিক সংযোগ

* 
* 

শ্ৰেণী:স্কটলেণ্ড
শ্ৰেণী:অভিনেত্ৰী
অম্বালিকা দেৱী

**অম্বালিকা দেৱী** (নেপালী: अम्बालिकादेवी; ১৮৯৪–১৯৩৬) এগৰাকী নেপালী লেখিকা আৰু কবি। তেওঁক প্ৰথম নেপালী মহিলা ঔপন্যাসিক হিচাপে গণ্য কৰা হয়। তেওঁৰ উপন্যাস *ৰাজপুত ৰমণী* ১৯৩২ চনত প্ৰকাশ পাইছিল।

## জীৱনী
১৮৯৪ চনৰ ২০ মে'ত (৮ জেঠ ১৯৫১ বিক্ৰম সম্বত) নেপালৰ কাঠমাণ্ডুৰ মাখন টোলত এককৃষ্ণ নেপাল আৰু ৰত্ন কুমাৰীৰ ঘৰত অম্বালিকাৰ জন্ম হৈছিল। তেওঁ এক চহকী পৰিয়ালৰ সন্তান আছিল। তেওঁৰ পিতৃ ৰাণা চৰকাৰৰ এজন উচ্চপদস্থ বিষয়া (সুব্বা) আছিল। শৈশৱত তেওঁক পুতলী বুলি মতা হৈছিল।

প্ৰচলিত ৰীতি অনুসৰি ৭ বছৰ বয়সতে অম্বিকা প্ৰসাদ উপাধ্যায়ৰ সৈতে বিবাহপাশত আৱদ্ধ হোৱাৰ পিছত তেওঁৰ নাম অম্বালিকা দেৱীলৈ সলনি কৰা হয়। ইয়াৰ পিছত তেওঁ পাটনাৰ শহুৰেকৰ ঘৰলৈ গুচি যায়। তেওঁ ঘৰতে ব্যক্তিগত শিক্ষকৰ ওচৰত শিক্ষা লাভ কৰিছিল। তেওঁ ইংৰাজী মাধ্যমতো শিক্ষা গ্ৰহণ কৰিছিল।

১৯৩২ চনত তেওঁৰ উপন্যাস *ৰাজপুত ৰমণী* প্ৰকাশ পায়। ১৯৩২ চনৰ ১ মে'ত সম্পূৰ্ণ হোৱা এই কিতাপখন সেই বছৰৰে ছেপ্টেম্বৰ মাহত বাৰাণসীৰ পৰা প্ৰকাশিত হৈছিল। এয়া আছিল এগৰাকী মহিলা লেখিকাৰ দ্বাৰা নেপালী ভাষাত লিখা প্ৰথমখন উপন্যাস।

## ব্যক্তিগত জীৱন আৰু মৃত্যু
১৯০১ চনত মাত্ৰ ৭ বছৰ বয়সতে তেওঁ ইতিহাসবিদ অম্বিকা প্ৰসাদ উপাধ্যায়ৰ সৈতে বিবাহপাশত আৱদ্ধ হয়। তেওঁলোকৰ নিজৰ কোনো সন্তান নাছিল, সেয়েহে তেওঁলোকে অম্বিকা প্ৰসাদৰ ভায়েকৰ পুত্ৰ ৰাজেশ্বৰ প্ৰসাদক ধৰ্মপুত্ৰ হিচাপে গ্ৰহণ কৰিছিল। ১৯৩৬ চনৰ ১৫ ডিচেম্বৰত পাটজাত দেৱীৰ মৃত্যু হয়।

## ৰচনাৱলী
* *ৰাজপুত ৰমণী* (১৯৩২)

## তথ্যসূত্ৰ

## অধিক পঢ়ক
* 

শ্ৰেণী:নেপালী ভাষাৰ কবি
শ্ৰেণী:লেখিকা
শাৰী কৰ্কট ৰোগ

**শাৰী কৰ্কট ৰোগ** (ইংৰাজী: Sari cancer) শাৰী পিন্ধা মহিলাৰ কঁকালৰ ৰেখাত হোৱা এক প্ৰকাৰৰ ছালৰ কৰ্কট ৰোগ৷ কঁকালত টানকৈ শাৰী পিন্ধাৰ বাবে হোৱা অহৰহ খচখচনি নাইবা জ্বলনৰ ফলত উদ্ভৱ হোৱা এই কৰ্কট ৰোগৰ ফলত ছালৰ তৰপ এৰাই যায় আৰু ছালৰ ৰং সলনি হ’ব পাৰে। ই এক বিৰল প্ৰকাৰৰ কৰ্কট ৰোগ আৰু ভাৰত উপমহাদেশত ইয়াক হোৱা দেখা গৈছে, য'ত ছোৱালী আৰু মহিলাসকলে সাধাৰণতে গোটেই জীৱন শাৰী পিন্ধি কটায়। ইয়াৰ সৈতে পৰিষ্কাৰ-পৰিচ্ছন্নতা আৰু ছালৰ যত্ন নোলোৱাৰ বেছি সম্পৰ্ক আছে৷ এই ৰোগৰ লগত দীৰ্ঘদিনীয়া প্ৰদাহ জড়িত হৈ থাকে।

## লক্ষণ
শাৰী কেন্সাৰৰ প্ৰধান লক্ষণসমূহ হ’ল কঁকালৰ ৰেখাত ছালৰ তৰপ এৰাই যোৱা আৰু ৰং সলনি হোৱাৰ লগতে অহৰহ হোৱা বিৰক্তি; লাহে লাহে বহু বছৰৰ ভিতৰত এই লক্ষণবোৰ দীৰ্ঘম্যাদী হৈ পৰে। ব্যক্তিজনৰ ঘাঁ নিৰাময় নোহোৱা বা বৰণহীন বা অধিক ডাঠ বৰণৰ বহল আঁচ বা কঁকালৰ ৰেখাত বৰ্ধিত ঘাঁ হ’ব পাৰে। ঘাঁৰ পৰা দুৰ্গন্ধৰ সৈতে ছিৰ’ছ নিঃসৰণ (পনীয়া ৰস বা পূঁজ) ওলাব পাৰে।

## কাৰণ
শাৰী ভাৰত উপমহাদেশৰ সাধাৰণ মহিলাৰ প্ৰধান সাজ-পোছাক। ই কপাহ, ৰেচম, নাইলন বা কৃত্ৰিম আঁহ আদি বিভিন্ন সামগ্ৰীৰে তৈয়াৰ কৰা এক প্ৰকাৰৰ দীঘলীয়া (সাধাৰণতে ৫.৫ মিটাৰ বা ১৮ ফুট) কাপোৰৰ টুকুৰা। শাৰী সাধাৰণতে পেটিকোটৰ ওপৰত পিন্ধা হয় আৰু এই পেটিকোটটো কঁকালৰ চাৰিওফালে ডাঠ কপাহী ৰছীৰে টানকৈ বান্ধি থোৱা হয়। গৰম আৰু আৰ্দ্ৰ জলবায়ুত গোটেই দিনটো কঁকালত পিন্ধি থকা হয়। কঁকালটো প্ৰায়ে ধূলি আৰু ঘামত লেতেৰা হৈ থাকে আৰু সঠিকভাৱে চাফা নকৰাকৈয়ে থাকে। ইয়াৰ ফলত কঁকালৰ ওপৰত ৰং সলনি হয় আৰু পাতলকৈ ছাল ছিগি যায়। ইয়াৰ ফলত দীৰ্ঘদিনীয়া খচখচনি বা বিৰক্তি হয় আৰু লাহে লাহে কঁকালৰ ৰেখাৰ ছালত মাৰাত্মক ৰোগ হ’ব পাৰে।

## ব্যৱস্থাপনা
শাৰী কৰ্কট ৰোগ নিৰ্ণয় নিশ্চিত কৰিবলৈ এক্সাইচন বায়’প্সি কৰিব লাগে। বহু ক্ষেত্ৰত ছালৰ গ্ৰাফ্টিংৰ সহায়ত স্থানীয় এক্সাইজেচনক উপযুক্ত চিকিৎসা বুলি গণ্য কৰা হয়। পেটিকোট পিন্ধাৰ বিভিন্ন ধৰণৰ কৌশলে শাৰী কেন্সাৰ প্ৰতিৰোধ কৰাত সহায় কৰিব পাৰে। এনে কিছুমান কৌশল হ’ল-

* পেটিকোটটো ঢিলা কৰি পিন্ধা
* সাধাৰণ ৰছীৰ দৰে পেটিকোটৰ ৰছীডাল বহল ৰছীলৈ সলনি কৰা যিয়ে সেই ঠাইৰ ওপৰত চাপ কমায়
* পেটিকোটটো কঁকালত যিটো স্তৰত বান্ধি থোৱা হয়, সেইটো অহৰহ সলনি কৰি থকা৷

## ইতিহাস
১৯৪৫ চনত চিকিৎসক খানোলকাৰ আৰু সূৰ্য্যবাইয়ে ছালত গাঢ় বৰণ ধৰা আৰু ডাঠ দাগ থকা এবিধ নতুন ধৰণৰ ছালৰ কৰ্কট ৰোগৰ বৰ্ণনা কৰিছিল যিবোৰ মাৰাত্মক ঘালৈ ৰূপান্তৰ হোৱাৰ সম্ভাৱনা দেখা গৈছিল। তেওঁলোকে ইয়াক "ধুতি কেন্সাৰ" বুলি অভিহিত কৰিছিল, ধুতি ভাৰতৰ পৰম্পৰাগত পুৰুষৰ সাজ-পোছাক আৰু শাৰীৰ দৰেই কঁকালত মেৰিয়াই পিন্ধা হয়। "শাৰী কেন্সাৰ" শব্দটো প্ৰথমে ভাৰতৰ বম্বে হস্পিতেলৰ চিকিৎসক ডা° এ. এছ. পেটেলৰ নেতৃত্বত এটা চিকিৎসকৰ দলে *বোম্বে হস্পিতেল জাৰ্ণেল*ত (Bombay Hospital Journal) ব্যৱহাৰ কৰিছিল৷ শাৰী পিন্ধা ভাৰতীয় মহিলাৰ কঁকালত হোৱা এই ছালৰ সমস্যাটো ইয়াৰ আগতেও আন একাংশ গৱেষকে চিনাক্ত কৰিছিল। এই ধৰণৰ কৰ্কট ৰোগ ১৮২৮ চনত জিন-নিকোলাছ মাৰ্জোলিনে বৰ্ণনা কৰা দীৰ্ঘদিনীয়া ঘাঁৰ মাৰাত্মক অৱক্ষয় মাৰ্জোলিনৰ আলচাৰৰ সৈতে জড়িত।

## তথ্য সংগ্ৰহ

শ্ৰেণী:কৰ্কট ৰোগ
শ্ৰেণী:মহিলাৰ স্বাস্থ্যবিধি
জীনত আব্দুল্লাহ চান্নাহ

**জীনত আব্দুল্লাহ চান্নাহ** (ইংৰাজী:  Zeenat Abdullah Channah; ৪ জানুৱাৰী ১৯১৯ — ১২ জুলাই ১৯৭৪) পাকিস্তানৰ সিন্ধু প্ৰদেশৰ এগৰাকী শিক্ষাবিদ আৰু লেখিকা আছিল। ১৯৪৭ চনৰ ভাৰত বিভাজনৰ পিছত সিন্ধী কাহিনী লিখা তেওঁ প্ৰথমগৰাকী মহিলা লেখিকাৰ ভিতৰত অন্যতম আছিল। জীনত চান্নাহে মাহেকীয়া আলোচনী 'মাৰ্ভী'ৰ সম্পাদিকা হিচাপে সেৱা আগবঢ়াইছিল। তেওঁ গ্ৰাম্য সিন্ধুৰ অভিভাৱকসকলক নিজৰ কন্যাক শিক্ষিত কৰিবলৈ উৎসাহিত কৰিছিল। এগৰাকী শিক্ষয়িত্ৰী আৰু গল্পকাৰ হোৱাৰ উপৰিও তেওঁ সাহিত্যিক প্ৰবন্ধও লিখিছিল।

## শৈশৱ আৰু ব্যক্তিগত জীৱন
জীনত আব্দুল্লাহ চান্নাহৰ জন্ম ১৯১৯ চনৰ ৪ জানুৱাৰীত পাকিস্তানৰ সিন্ধু প্ৰদেশৰ জামশুৰো জিলাৰ চেহৱান শ্বৰীফত হৈছিল। তেওঁৰ পিতৃ মুহাম্মদ চালেহ চান্নাহ এজন প’ষ্টমাষ্টাৰ আছিল। তেওঁৰ ভাতৃ মেহবুব চান্নাহ এজন বিশিষ্ট পণ্ডিত আৰু লেখক আছিল। জীনতে নিজৰ গৃহ চহৰ চেহৱানত শিক্ষা লাভ কৰাৰ পিছত হাইদৰাবাদৰ মহিলা প্ৰশিক্ষণ মহাবিদ্যালয়ত অধ্যয়ন কৰে। তেওঁ চেহৱান শ্বৰীফৰ ওচৰৰ তালটি চহৰত এগৰাকী স্কুলীয়া শিক্ষয়িত্ৰী হিচাপে কেৰিয়াৰ আৰম্ভ কৰিছিল আৰু পিছলৈ প্ৰধান শিক্ষয়িত্ৰী হিচাপে অৱসৰ গ্ৰহণ কৰে।

১৯৪৪ চনৰ ১৩ আগষ্টত তেওঁ আব্দুল্লাহ খান চান্নাহৰ সৈতে বিবাহপাশত আৱদ্ধ হয়। তেওঁৰ স্বামী এজন গৱেষক আৰু লেখক হোৱাৰ লগতে চেহৱানৰ ডেপুটি কালেক্টৰ আছিল। তেওঁলোকৰ তিনিগৰাকী কন্যা— নুচৰত, নিঘাত আৰু তালাত; তথা এজন পুত্ৰ চৌকত চান্নাহ আছিল।

## সাহিত্যিক অৱদান
১৯৪৭ চনৰ পিছত জীনত চান্নাহ সিন্ধী ভাষাৰ অন্যতম শ্ৰেষ্ঠ গল্পকাৰ হিচাপে পৰিগণিত হয়। তেওঁৰ কাহিনীসমূহ 'মেহৰাণ' আৰু 'নাঈন জিন্দেগী'ৰ দৰে সন্মানীয় সিন্ধী আলোচনীত প্ৰকাশ পাইছিল। তেওঁ বহুতো উন্নত মানদণ্ডৰ সাহিত্যিক প্ৰবন্ধ আৰু ৰচনাও ৰচনা কৰিছিল। তেওঁৰ কেইটামান শ্ৰেষ্ঠ গল্পৰ ভিতৰত আছে— *ৰান্দিকো* (খেলনা), *ওন্ধাহী* (আন্ধাৰ) আৰু *মিঠী* (মধুৰ)। তেওঁ মহিলাৰ মাহেকীয়া আলোচনী 'মাৰ্ভী'ৰ সম্পাদিকা হিচাপে কাম কৰিছিল। ১৯৫৮ চনত তেওঁ *য়াদগাৰ-ই-লতিফ* নামৰ এখন গ্ৰন্থ সংকলন কৰিছিল।

## মৃত্যু
১৯৭৪ চনৰ ১২ জুলাইত পাকিস্তানৰ সিন্ধু প্ৰদেশৰ হাইদৰাবাদত তেওঁৰ মৃত্যু হয়।

## তথ্যসূত্ৰ

শ্ৰেণী:লেখিকা
শ্ৰেণী:পাকিস্তানৰ ব্যক্তি
নিনা পিণ্টো-আবকাচিচ

**নিনা পিণ্টো-আবকাচিচ** (ইংৰাজী: Nina Pinto-Abecasis; হিব্ৰু: נינה פינטו אבקסיס; ১৯৭১ — ২২ জুলাই ২০১৯) এগৰাকী ইজৰাইলী লোকসংস্কৃতিবিদ, লেখিকা আৰু শিক্ষাবিদ আছিল। তেওঁৰ লোকসংস্কৃতি গৱেষণাৰ বিশেষ ক্ষেত্ৰ আছিল 'হাকিটিয়া' ভাষা — যিটো উত্তৰ আফ্ৰিকাৰ চেফাৰডিম ইহুদীসকলে ঐতিহাসিকভাৱে ব্যৱহাৰ কৰা জুডাইঅ’-স্পেনিছ ভাষাৰ এটা ৰূপ। লোকসংস্কৃতিৰ অধ্যয়নত 'উপনাম'ৰ অন্তৰ্ভুক্তিৰ বাবে কৰা ওকালতিৰ বাবেও তেওঁ পৰিচিত আছিল। 

## জীৱনী
১৯৭১ চনত ইজৰাইলৰ আশকেলনত নিনা পিণ্টো-আবকাচিচৰ জন্ম হৈছিল। তেওঁৰ পিতৃ-মাতৃ ১৯৬০ চনত মৰক্কোৰপৰা ইজৰাইললৈ প্ৰব্ৰজন কৰিছিল। তেওঁ নিজৰ শৈশৱ আৰু পাৰিবাৰিক ঐতিহ্যৰ বিষয়ে এখন গ্ৰন্থ লিখিছিল।

সামৰিক সেৱা সম্পূৰ্ণ কৰাৰ পাছত পিণ্টো-আবকাচিচে জেৰুজালেমৰ হিব্ৰু বিশ্ববিদ্যালয়ত হিব্ৰু সাহিত্যত স্নাতক আৰু স্নাতকোত্তৰ ডিগ্ৰী লাভ কৰে।

বিশ্ববিদ্যালয়ৰ শিক্ষা সমাপ্ত কৰি তেওঁ সংবাদ মাধ্যমৰ সৈতে জড়িত হয়। তেওঁ *হাৰেটজ* কাকতত আৰক্ষী আৰু অপৰাধ সম্পৰ্কীয় বাতৰি সংগ্ৰহ কৰিছিল আৰু ১৯৯৫-ৰপৰা ১৯৯৬ চনলৈ কোল ইজৰাইলত (Kol Yisrael) ৰেডিঅ' অনুষ্ঠান পৰিচালনা কৰিছিল।

২০০১ চনৰপৰা ২০০৮ চনলৈ তেওঁ আশকেলন একাডেমী কলেজত প্ৰব্ৰাজিকা হিচাপে কাম কৰে। ইয়াৰ পিছত তেওঁ য়াদ বেন জভি গৱেষণা প্ৰতিষ্ঠানৰপৰা পিএইচডি ডিগ্ৰী সম্পূৰ্ণ কৰে। ২০১২ চনৰপৰা তেওঁ ৰামাত গানৰ বাৰ-ইলান বিশ্ববিদ্যালয়ত এগৰাকী গৱেষক হিচাপে কৰ্মৰত আছিল।

পিণ্টো-আবকাচিচে লোকসংস্কৃতি অধ্যয়নত 'উপনাম'ৰ গুৰুত্বৰ ওপৰত কাম কৰিছিল আৰু ২০১৪ চনত মৰক্কোৰ ইহুদী সম্প্ৰদায়ৰ মাজত উপনাম ব্যৱহাৰৰ হাস্যৰস আৰু লিংগ বৈষম্যৰ ওপৰত এখন গৱেষণা পত্ৰ প্ৰকাশ কৰিছিল। তেওঁ নেচনেল অথৰিটি ফৰ দ্য কালচাৰ অৱ লাডিনোৰ উপদেষ্টা হিচাপেও কাম কৰিছিল।

২০১৮ চনত তেওঁ হিব্ৰু সাহিত্যিক কৰ্মৰ বাবে প্ৰদান কৰা প্ৰধানমন্ত্ৰীৰ বঁটা লাভ কৰে।

২০১৯ চনৰ ২২ জুলাইত ৪৮ বছৰ বয়সত কৰ্কট ৰোগত আক্ৰান্ত হৈ তেল আভিভত নিনা পিণ্টো-আবকাচিচৰ মৃত্যু হয়। মৃত্যুৰ ঠিক আগে আগে তেওঁ নিজৰ কৰ্কট ৰোগৰ সৈতে কৰা যুঁজখনৰ বিষয়ে এখন গ্ৰন্থ লিখিছিল। 

## তথ্যসূত্ৰ

শ্ৰেণী:লেখিকা
শ্ৰেণী:লোকসংস্কৃতিবিদ
শ্ৰেণী:ইজৰাইলৰ ব্যক্তি
নাটাচা আপানা

**নাটাচা দেৱী পাথৰেড্ডী আপানা** (ইংৰাজী:  Nathacha Devi Pathareddy Appanah; জন্ম ২৪ মে' ১৯৭৩) এগৰাকী মৰিছাছীয়—ফৰাচী লেখিকা। তেওঁ মৰিছাছত নিজৰ কৈশোৰৰ বেছিভাগ সময় অতিবাহিত কৰিছিল আৰু ফ্ৰান্সলৈ প্ৰব্ৰজন কৰাৰ আগতে *লি মৰিচিয়ান* আৰু *উইক-এণ্ড স্কোপ*ত সাংবাদিক হিচাপে কাম কৰিছিল।

১৯৯৮ চনৰ পৰা নাটাচা আপানা এগৰাকী সক্ৰিয় লেখিকা হিচাপে পৰিচিত। তেওঁৰ প্ৰথমখন গ্ৰন্থ *লে ৰচাৰ্ছ ডি পাউড্ৰে ডি অ'ৰ*ৰ বাবে 'প্ৰিক্স আৰ এফ অ’ দু লিভ্ৰে' বঁটা লাভ কৰিছিল। এই গ্ৰন্থখন মৰিছাছলৈ ভাৰতীয় চুক্তিবদ্ধ শ্ৰমিকসকলৰ আগমনৰ ওপৰত আধাৰিত আছিল। তেওঁৰ অন্যান্য উল্লেখযোগ্য কৰ্মৰ ভিতৰত আছে *দ্য লাষ্ট ব্ৰাদাৰ* আৰু *ট্ৰপিক অৱ ভায়োলেন্স*।

## প্ৰাৰম্ভিক জীৱন
১৯৭৩ চনৰ ২৪ মে'ত মৰিছাছত আপানাৰ জন্ম হৈছিল। তেওঁ মৰিছাছলৈ প্ৰব্ৰজন কৰা তেলুগুভাষী ভাৰতীয় চুক্তিবদ্ধ শ্ৰমিকসকলৰ বংশধৰ। মৰিছাছৰ বেছিভাগ মানুহৰ দৰেই তেওঁৰ প্ৰথম ভাষা হ'ল 'মৰিচিয়ান ক্ৰিঅ'ল'। তেওঁ মৰিছাছতে প্ৰাৰম্ভিক শিক্ষা গ্ৰহণ কৰিছিল। ১৯৯৮ চনত তেওঁ ফ্ৰান্সলৈ প্ৰব্ৰজন কৰে আৰু তাৰ পিছৰ পৰাই তেওঁৰ সাহিত্যিক জীৱন আৰম্ভ হয়। সাংবাদিক হিচাপে কাম কৰাৰ সময়ত তেওঁ কবিতা আৰু মৰিছাছৰ বাতৰি প্ৰকাশ কৰিছিল।

## কৰ্মৰাজি
তেওঁৰ প্ৰথম উপন্যাস আছিল *দ্য ৰকছ অৱ গ'ল্ড ডাস্ট*। তেওঁৰ দ্বিতীয়খন উপন্যাস *ব্লু বে পেলেচ*ত এজন ভাৰতীয় যুৱকৰ আন এক জাতিৰ ব্যক্তিৰ প্ৰতি থকা প্ৰেমৰ বৰ্ণনা কৰা হৈছে। তেওঁ *লা নোচ ডি আন* নামৰ গ্ৰন্থখনো লিখিছিল, যিয়ে ফ্ৰান্সৰ কিছুমান আঞ্চলিক বঁটা লাভ কৰিছিল। ২০০৭ চনত তেওঁৰ চতুৰ্থখন গ্ৰন্থ *লে ডাৰ্নিয়াৰ ফ্ৰেৰে* প্ৰকাশ পায় যিয়ে 'প্ৰিক্স এফ এন এ চি' বঁটা লাভ কৰে।

তেওঁৰ গ্ৰন্থ *ট্ৰপিক অৱ ভায়োলেন্স* মায়োটৰ ৰাজপথৰ শিশুসকলৰ ওপৰত আধাৰিত। উপন্যাসখনত প্ৰব্ৰজনকাৰী কৰ্তৃপক্ষৰ সংগ্ৰাম আৰু যুৱ অপৰাধীৰ ছবি অংকন কৰা হৈছে। আপানাৰ ভাষাত, "মই ২০০৮ চনৰ পৰা ২০১০ চনলৈ মায়োটত বাস কৰিছিলোঁ আৰু ৰাজপথত শিশুৰ সংখ্যা দেখি আচৰিত হৈছিলোঁ।"

তেওঁৰ উপন্যাস *দ্য লাষ্ট ব্ৰাদাৰ* চেকোস্লোভাকিয়াৰ নাজী আক্ৰমণৰ পৰা পলায়ন কৰা এজন অনাথ ইহুদীৰ ওপৰত আধাৰিত। *দ্য গাৰ্ডিয়ান* কাকতত এই উপন্যাসখনৰ এক পৰ্যালোচনাত ইয়াক "এজন শিশুৰ নিসংগতাৰ এক উজ্জ্বল বিৱৰণ" বুলি অভিহিত কৰা হৈছে। *দ্য নিউয়ৰ্ক টাইমছ*-এ তেওঁৰ এই চতুৰ্থখন উপন্যাসক ২০০৮ চনৰ নোবেল বিজয়ী জে. এম. জি. লে ক্লেজিঅ’ৰ পিছতে স্থান দিছে। গ্ৰন্থখন জিওফ্ৰে ষ্ট্ৰাচানৰ দ্বাৰা ইংৰাজীলৈ অনুবাদ কৰা হৈছে। ২০১৮ চনত তেওঁৰ গ্ৰন্থ *ৱেটিং ফৰ টুমৰো* প্ৰকাশ পায়। এই গ্ৰন্থখনে ২০১৯ চনৰ এলবাৰ্টিন প্ৰাইজৰ বাবে চুটি তালিকাভুক্ত হৈছিল।

## গ্ৰন্থপঞ্জী
* ২০০৩ — *লে ৰচাৰ্ছ ডি পাউড্ৰে ডি অ'ৰ* (Les Rochers de Poudre d'or)
* ২০০৪ — *ব্লু বে পেলেচ* (Blue Bay Palace)
* ২০০৫ — *লা নোচ ডি আন* (La Noce d'Anna) — প্ৰিক্স ক্ৰিটিক লিভ্ৰে (Critiques libres) ২০০৮
* ২০০৭ — *দ্য লাষ্ট ব্ৰাদাৰ* (The Last Brother) — প্ৰিক্স দু ৰোমান এফ এন এ চি (prix du roman Fnac)

## তথ্যসূত্ৰ

শ্ৰেণী:মৰিছাছ
শ্ৰেণী:লেখিকা
বিজয়া দেৱী

**বিজয়া দেৱী** (জন্ম: ২৮ আগষ্ট ১৯২২ চন-মৃত্যু: ৮ ডিচেম্বৰ ২০০৫ চন) কৰ্ণাটকৰ ৱাডিয়াৰ বংশৰ এগৰাকী ভাৰতীয় ৰাজকুমাৰী আৰু সংগীতজ্ঞ আছিল।

## প্ৰাথমিক জীৱন
বিজয়া দেৱীৰ জন্ম যুৱৰাজ কান্তীৰৱ নৰসিংহৰাজ ৱাডিয়াৰৰ জ্যেষ্ঠ কন্যা যুৱৰাজকুমাৰী বিজয়লক্ষ্মী আম্মন্নী দেৱী আৰু কেম্পু চেলুৱাজা আম্মনীৰ জ্যেষ্ঠ কন্যা। তেওঁ মহাৰাজ জয়চমৰাজ ৱাডিয়াৰৰ জ্যেষ্ঠ ভগ্নী আছিল। তেওঁ মহীশূৰৰ চামুণ্ডি বিহাৰ পেলেচত ডাঙৰ-দীঘল হৈছিল। 

## সংগীত
সৰুৰেপৰা বিজয়া দেৱী কৰ্ণাটক আৰু পাশ্চাত্য সংগীতৰ সৈতে পৰিচিত হৈছিল। বীনা ভেংকটগিৰিয়াপ্পাই তেওঁক বীণা বজাবলৈ শিকাইছিল। গুড শ্বেফাৰ্ড কনভেণ্টৰ নানসকলৰপৰা আৰু পিছলৈ লণ্ডনৰ ট্ৰিনিটি কলেজৰ আলফ্ৰেড মিষ্ট'স্কিৰপৰাও তেওঁ মহীশূৰ ভ্ৰমণৰ সময়ত তেওঁ পিয়ানো শিকিছিল।  ১৯৩৯ চনত পিতৃৰ সৈতে ইউৰোপ ভ্ৰমণৰ সময়ত ৰাছিয়াৰ সুৰকাৰ চাৰ্গেই ৰাচমানিনফক লগ পায়। 

সংগীতৰ ক্ষেত্ৰত আগুৱাই যোয়াত দেৱী উৎসৰ্গিত আছিল। তেওঁ বাংগালুৰুত আন্তৰ্জাতিক সংগীত আৰু কলা সমাজ প্ৰতিষ্ঠা কৰে। এই সমাজৰ পৃষ্ঠপোষক হিচাপে আছিল কৰ্ণাটকৰ ৰাজ্যপাল ৰুক্মিণী দেৱী অৰুণ্ডেলে, এছ এম কৃষ্ণ, আৰু তেওঁৰ নিজৰ ভতিজা ৰাজকুমাৰ শ্ৰীকান্তদত্ত নৰসিংহৰাজ ৱাডিয়াৰ।

## ব্যক্তিগত জীৱন
বিজয়া দেৱীয়ে ১৯৪১ চনত কোটডা-ছাংগনীৰ শাসক ঠাকোৰে চাহেব প্ৰদ্যুম্না সিংহ হিমন্ত চিঙৰ সৈতে বিবাহপাশত আবদ্ধ হয়। বিবাহৰ লগে লগে তেওঁ নতুন উপাধি গ্ৰহণ কৰিলে ৰাণী চাহেব। ভাৰতৰ স্বাধীনতাৰ পাছত ঠাকোৰে নতুন ভাৰতীয় বৈদেশিক সেৱাত যোগদান কৰে। ১৯৪৭ চনত এই দম্পতীহালে নিউয়ৰ্কলৈ গুচি যায়। তাত থকাৰ সময়ত তেওঁ এডুয়াৰ্ড ষ্টুয়াৰমেনৰ অধীনত জুলিয়াৰ্ড স্কুল অৱ সংগীত অধ্যয়ন কৰে। 

দম্পতীহালৰ চাৰিগৰাকী কন্যা আছিল- গীতা দেৱী নাথ, উষা দেৱী মালৱী, উৰ্মিলা দেৱী, আৰু শকুন্তলা দেৱী; আৰু পাঁচগৰাকী নাতি-নাতিনী: অক্ষয় মালৱী, প্ৰিয়ম মালৱী, উদয়া নাথ, হনুমন্ত নাথ, আৰু অনিশা তাৰাপোৰভালা। 

## মৃত্যু
২০০৫ চনৰ ৮ ডিচেম্বৰত বাংগালুৰুত তেওঁৰ মৃত্যু হয়।
## বাহ্যিক সংযোগ
* A musical Tribute to Rani Vijaya Devi
* Musical Queen

## তথ্যসূত্ৰ

শ্ৰেণী:মৃত ব্যক্তি
শ্ৰেণী:ভাৰতীয় নাৰী
শ্ৰেণী:সংগীতজ্ঞ
হাবিবা হুছেইন হাবিব

**হাবিবা হুছেইন হাবিব** (ইংৰাজী: Habeeba Hussain Habeeb; ৯ ছেপ্টেম্বৰ ১৯৩০ – ২১ নৱেম্বৰ ২০২২) এগৰাকী মালদ্বীপৰ লেখিকা, পুথিভঁৰালী আৰু মালদ্বীপৰ ৰাজপৰিয়ালৰ সদস্য আছিল। তেওঁ ৰজা মহম্মদ শ্বামছুদ্দিন তৃতীয়ৰ নাতিনী আছিল।

ৰজা শ্বামছুদ্দিন তৃতীয়ৰ ৰাজত্বকালত ৰাজপৰিয়ালত জন্মগ্ৰহণ কৰা হাবিবে ভাৰতৰ ওসমানিয়া হাইস্কুলৰ পৰা স্নাতক ডিগ্ৰী লাভ কৰিছিল। তেওঁ মালদ্বীপ চৰকাৰৰ অধীনত আধা শতিকাৰো অধিক সময় সেৱা আগবঢ়াইছিল। ১৯৭৮ চনৰ পৰা ২০১৮ চনলৈ তেওঁ মালদ্বীপৰ ৰাষ্ট্ৰীয় পুথিভঁৰালত কৰ্মৰত আছিল।

ৰাষ্ট্ৰলৈ আগবঢ়োৱা সেৱাৰ বাবে হাবিবক ১৯৯০ চনত ২৫ সংখ্যক স্বাধীনতা বঁটা, ১৯৮১ চনত বিশেষ ৰাষ্ট্ৰপতি বঁটা, ২০০৭ চনত দিভেহি সাহিত্যৰ ৰাষ্ট্ৰীয় সন্মান বঁটা আৰু ২০১১ চনত অৰ্ডাৰ অব দ্য ডিগনিফাইড ৰুল অব দ্য ধিয়ামিগিলি ডাইনেষ্টি প্ৰদান কৰা হৈছিল।

## প্ৰাৰম্ভিক জীৱন
হাবিবা হুছেইন হাবিবৰ জন্ম ১৯৩০ চনৰ ৯ ছেপ্টেম্বৰত মালেত হৈছিল। তেওঁ মালদ্বীপৰ তৎকালীন শাসক মহম্মদ শ্বামছুদ্দিন তৃতীয়ৰ নাতিনী আছিল। তেওঁৰ মাতৃ আছিল ৰাজকুমাৰী শ্বামীমা শ্বামছুদ্দিন। হাবিবে ভাৰতৰ হায়দৰাবাদৰ ওসমানিয়া হাইস্কুলত উৰ্দু মাধ্যমত শিক্ষা গ্ৰহণ কৰিছিল। পৰৱৰ্তী সময়ত তেওঁ শ্ৰীলংকাত ইংৰাজী মাধ্যমত অধ্যয়ন কৰে।

## কৰ্মজীৱন
১৯৫৫ চনত হাবিবে মজিদিয়া স্কুল আৰু আমিনিয়া স্কুলত ইতিহাসৰ শিক্ষয়িত্ৰী হিচাপে কৰ্মজীৱন আৰম্ভ কৰে। ১৯৭৮ চনৰ ১২ ডিচেম্বৰত তেওঁ মালদ্বীপৰ ৰাষ্ট্ৰীয় পুথিভঁৰালৰ প্ৰথমগৰাকী পুথিভঁৰালী হিচাপে যোগদান কৰে। তেওঁ ১৯৮১ চনৰ পৰা ২০১৮ চনত অৱসৰ গ্ৰহণ কৰালৈকে এই পুথিভঁৰালৰ মুৰব্বী আছিল। তেওঁ আছিল পুথিভঁৰালটোৰ আটাইতকৈ দীৰ্ঘদিনীয়া মুৰব্বী। ইয়াৰ উপৰিও তেওঁ ১৯৮১ চনত মালদ্বীপ লাইব্ৰেৰী এছ’চিয়েচনৰ প্ৰতিষ্ঠাপক সদস্য আছিল।

হাবিবে ১৯৫৪ চনত 'মুন্নৰু নিউজ'ৰ জৰিয়তে নিজৰ লিখনি জীৱন আৰম্ভ কৰিছিল। তেওঁৰ ঐতিহাসিক ৰচনাসমূহৰ ভিতৰত চুলতান মহম্মদ ঠাকুৰুফানুৰ জীৱনী *মহম্মদ ঠাকুৰুফানু দ্য গ্ৰেট* আৰু *দিভেহি থাৰিখাহ আভাছ কালাহ* উল্লেখযোগ্য। তেওঁ *ইছলামিক হিষ্ট্ৰী ১* আৰু *ইছলামিক হিষ্ট্ৰী ২* নামৰ কিতাপ দুখনো অনুবাদ কৰিছিল। লোকসংস্কৃতিৰ সংৰক্ষণ আৰু অধ্যয়নৰ ক্ষেত্ৰতো তেওঁৰ অৱদান অতুলনীয়।

## মৃত্যু
২০২২ চনৰ ২১ নৱেম্বৰত ৯২ বছৰ বয়সত হাবিবে এ ডি কে হাস্পতালত শেষ নিশ্বাস ত্যাগ কৰে। তেওঁৰ মৃত্যুত ৰাষ্ট্ৰপতি ইব্ৰাহিম মহম্মদ চোলিহ, উপ-ৰাষ্ট্ৰপতি ফয়ছল নাচিম আৰু প্ৰাক্তন ৰাষ্ট্ৰপতি মৌমুন আব্দুল গায়ুম শোক প্ৰকাশ কৰে।

## তথ্যসূত্ৰ

শ্ৰেণী:মালদ্বীপ
শ্ৰেণী:লেখিকা
ঝেং জিয়াওকিয়ং

**ঝেং জিয়াওকিয়ং** (ইংৰাজী:  Zheng Xiaoqiong; চীনা: 郑小琼) এগৰাকী চীনা কবি আৰু লেখিকা। তেওঁ প্ৰায়ে 'প্ৰব্ৰজনকাৰী শ্ৰমিক' বা 'বেটলাৰ পয়েট্ৰি' আন্দোলনৰ সৈতে জড়িত। তেওঁৰ কামত ঔদ্যোগিক জীৱনত মহিলাৰ অভিজ্ঞতা, ধ্ৰুপদী চীনা সাহিত্যৰ প্ৰসংগ আৰু গোলকীকৰণৰ প্ৰভাৱৰ ওপৰত গুৰুত্ব আৰোপ কৰা হয়। তেওঁক বৰ্তমানৰ অন্যতম গুৰুত্বপূৰ্ণ চীনা কবি আৰু প্ৰব্ৰজনকাৰী শ্ৰমিক কবিতা আন্দোলনৰ 'মুখ' হিচাপে বৰ্ণনা কৰা হৈছে।

## জীৱন
চিচুয়ানৰ গ্ৰামাঞ্চলত জন্মগ্ৰহণ কৰা ঝেঙে ২০০১ চনত কামৰ সন্ধানত ডংগুয়ান চহৰলৈ যোৱাৰ আগতে এখন স্থানীয় চিকিৎসালয়ত কাম কৰিছিল। তেওঁ প্ৰথমে এটা খেলনা কাৰখানা আৰু পিছলৈ এটা হাৰ্ডৱেৰ কাৰখানাত পাঁচ বছৰ ধৰি কাম কৰিছিল।

*আইৰন* নামৰ প্ৰবন্ধত ঝেঙে বৰ্ণনা কৰিছে যে এটা কাৰখানাত কাম কৰি থকা অৱস্থাত তেওঁৰ হাতত আঘাত পোৱাৰ পিছত তেওঁ কবিতা লিখিবলৈ আৰম্ভ কৰিছিল। চিকিৎসালয়ত তেওঁ এনে বহু প্ৰব্ৰজনকাৰী শ্ৰমিকক লগ পাইছিল যিয়ে যন্ত্ৰত নিজৰ আঙুলি হেৰুৱাইছিল। ২০০৭ চনত লিকুন বঁটা গ্ৰহণ কৰি তেওঁ কৈছিল, "মই প্ৰায়ে আচৰিত হওঁ, সেই বিচ্ছিন্ন আঙুলিবোৰ যদি এটা শাৰীত থিয় কৰোৱা হয়, তেন্তে সেইবোৰ কিমান দূৰলৈ যাব?"

২০০৭ চনত বঁটা লাভ কৰাৰ পিছত তেওঁক লিখা-মেলাৰ বাবে চৰকাৰে তিনি মাহৰ ছুটী প্ৰদান কৰিছিল। ঝেঙে মুঠ আঠ বছৰ প্ৰব্ৰজনকাৰী শ্ৰমিক হিচাপে কাম কৰিছিল। ২০০৯ চনত তেওঁ গুয়াংজুৰ এখন সাহিত্য আলোচনীত পেছাদাৰী সম্পাদিকা হিচাপে নিযুক্তি লাভ কৰে।

## কবিতা
ঝেঙৰ বেছিভাগ কবিতাই তেওঁৰ কাৰখানাৰ শ্ৰমিক হিচাপে থকা অভিজ্ঞতাৰ পৰা আহিছে। তেওঁৰ কবিতাত ঔদ্যোগিক যন্ত্ৰপাতিৰ সৈতে মানুহৰ সম্পৰ্ক আৰু শ্ৰমিকৰ যন্ত্ৰণাৰ বৰ্ণনা পোৱা যায়। তেওঁৰ লেখাত 'লো' (iron) শব্দটো কঠিনতা আৰু অমানৱীয়কৰণৰ প্ৰতীক হিচাপে বাৰে বাৰে ব্যৱহাৰ কৰা হয়। তেওঁৰ ভাষাত— "মই সদায় বিচাৰিছিলোঁ যে মোৰ কবিতাবোৰ লোৰ সোৱাদেৰে ভৰি থাকক, কঠিন আৰু তীক্ষ্ণ।"

তেওঁৰ কবিতা সংকলনসমূহৰ ভিতৰত আছে— *ইন দ্য ৰোৰ অৱ দ্য মেচিন*, *হুয়াংমা মাউণ্টেইনচ*, *পেডেষ্ট্ৰিয়ান ব্ৰিজ* আৰু *পয়েমছ ফলিং অন মেচিনচ*।

## অন্যান্য ৰচনা
কবিতাৰ উপৰিও ঝেঙৰ ৰচনাৰ ভিতৰত কল্পকাহিনী, আত্মজীৱনীমূলক প্ৰবন্ধ আৰু মৌখিক ইতিহাস অন্তৰ্ভুক্ত। শেহতীয়াটোৰ ভিতৰত আছে *ৱমেন ৱৰ্কাৰ*, যিটো ২০০৬ চনৰ পৰা ২০১৫ চনলৈ দহ বছৰ ধৰি প্ৰব্ৰজনকাৰী শ্ৰমিকসকলৰ সৈতে কৰা সাক্ষাৎকাৰৰ এক প্ৰকল্প। এই সাক্ষাৎকাৰসমূহৰ আধাৰত ঝেঙে *ষ্টৰীজ অৱ ৱমেন ৱৰ্কাৰ্ছ* (女工记) শীৰ্ষক এক কবিতা সংকলন প্ৰস্তুত কৰিছিল, যিটো ২০১২ চনত গুয়াংজুৰ হুৱাচেং প্ৰকাশনৰ দ্বাৰা প্ৰকাশিত হৈছিল। এই সাক্ষাৎকাৰসমূহৰ এটা নিৰ্বাচিত অংশ ২০২৫ চনত 'ইকুৱেটৰ' আলোচনীত ইলিঅ’নৰ গুডমেনৰ অনুবাদত ইংৰাজীত প্ৰকাশ পাইছিল।

## তথ্যসূত্ৰ

শ্ৰেণী:চীনৰ ব্যক্তি
শ্ৰেণী:কবি
আতিমাবে

**আতিমাবে** (৯৫০-১০২০) আছিল পশ্চিম চালুক্য সাম্ৰাজ্যৰ এগৰাকী সম্ভ্ৰান্ত মহিলা।

অন্ধ্ৰ প্ৰদেশৰ চিত্তোৰ জিলাৰ পুংগানুৰত জন্মগ্ৰহণ কৰিছিল। তেওঁ চালুক্য ৰজা দ্বিতীয় টাইলাপৰ সামন্তীয় মল্লাপ আৰু পন্নমায়্যাৰ কন্যা আছিল। আতিমাবেৰ পিতৃ মল্লাপ কণ্ডনিয়া গোত্ৰৰ “বাজিৱমছ“ৰ আছিল আৰু দ্বিতীয় টাইলাপে প্ৰদান কৰা দণ্ডনায়ক উপাধি হিচাপে পৰিচিত আছিল। মল্লাপ জৈন ধৰ্মৰ ভক্তিমান অনুগামী আৰু দ্বিতীয় টাইলাপৰ সাম্ৰাজ্যিক দৰবাৰৰ এজন শক্তিশালী ব্যক্তি আছিল। তেওঁ গংগা জেনেৰেল আৰু মুখ্যমন্ত্ৰী চাভুণ্ডাৰয়াৰ সমসাময়িক আছিল।

৯৬৫ খ্ৰীষ্টাব্দত আতিমাবেৰ বিবাহ হৈছিল ধল্লপৰ জ্যেষ্ঠ পুত্ৰ, মুখ্যমন্ত্ৰী আৰু চালুক্য দৰবাৰত জেনেৰেল নাগাদেৱৰ সৈতে। ধল্লাপক যুদ্ধত সাহসী, উচ্চ পণ্ডিত, বুদ্ধিমান, দক্ষ আৰু বীৰ বুলিও লক্কুণ্ডি শিলালিপিত উল্লেখ আছে। ইয়াৰ উপৰিও ভেংগী, মালৱা, কংকন আৰু টিগুলেছৰ ওপৰত জয়লাভৰ কৃতিত্ব লাভ কৰে। নাগাদেৱাৰ জৈন ধৰ্মৰ প্ৰতিও ভক্তি আছিল আৰু তেওঁক “বজীবংশ”ৰ উজ্জ্বল নক্ষত্ৰ বুলি গণ্য কৰা হৈছিল। গুজৰাট আৰু ভেংগীৰ বিজয়ৰ কৃতিত্ব নাগাদেৱক দিয়া হয়, যিটো লক্কুণ্ডি শিলালিপিত বৰ্ণনা কৰা হৈছে। আতিমাবে আছিল পাডুভালা টাইলাপ বা আনিগাৰ মাতৃ।

তেওঁৰ স্বামী নাগদেৱ ৯৮৪ খ্ৰীষ্টাব্দত যুদ্ধক্ষেত্ৰত নিহত হৈছিল, তেতিয়া আতিমাবেৰ বয়স আছিল ৩৪ বছৰ। নাগাদেৱৰ মৃত্যুত শোক প্ৰকাশ কৰিবলৈ দ্বিতীয় টাইলাপ ৰজা নিজেই আটিমাবেৰ ওচৰলৈ আহিছিল। স্বামীৰ মৃত্যুৰ পিছত জৈন ধৰ্মমত অনুসৰণ কৰি তেওঁ এক ধৰ্মপৰায়ণ জীৱন কটায়। জৈন ধৰ্মৰ প্ৰতি তেওঁৰ ভক্তি আছিল আৰু লাক্কুণ্ডি শিলালিপিত তেওঁৰ বহুতো আশ্চৰ্য্য আৰু অলৌকিক কাৰ্য্যৰ আখ্যা দিয়া হৈছে। তেওঁক ৰুক্মিণী, সত্যভামা, চেলিনী, ৰোহিনী, প্ৰভাৱতী, সুলোচনা, মাৰুদেৱী, সুষাইনে, শিৱদেৱী, লক্ষ্মণ, বিজয়সেন আদি বহু বিখ্যাত ব্যক্তিৰ লগত তুলনা কৰা হয়। ওপৰত উল্লেখ কৰা নামবোৰত; পাঁচটা নাম জিনা ত্ৰাণকৰ্তাৰ মাতৃৰ।

“দানচিন্তামণি”  মানে “দাতাৰ মাজত মণি” বুলিও কবি ৰান্নাই তেওঁক সন্মান জনাইছে। ব্ৰহ্মশিৱই সময়পৰীক্ষে “গুণদাখনি”,“বিমলা চৰিত্ৰ”, “জৈন শাসন ৰক্ষ্মণি”, “সজ্জনক চুড়ামণি”, “অকলংক চৰাইতে” আৰু “সৰ্বকালবিধি” আদি বহুতো এপিটাফক আখ্যা দি আতিমবেক আৰাধনা কৰে।

কৰ্ণাটকৰ প্ৰায় ২২টা লিথিক ৰেকৰ্ডত উচ্চ সন্মানীয় আভিজাত্যৰ মহিলাক উল্লেখ কৰা হৈছে যিসকলক তেওঁলোকৰ দান-বৰঙণি আৰু সতীত্বৰ কাৰ্য্যৰ বাবে আতিমাবেৰ সৈতে তুলনা কৰা হৈছে। তদুপৰি প্ৰতিবছৰে কৰ্ণাটক চৰকাৰে প্ৰতি বছৰে এগৰাকী মহিলা প্ৰাৰ্থীক আতিমাবেৰ নামত বঁটা প্ৰদান কৰিছিল। ১৯৯৪ চনটোও আতিমাবেৰ বছৰ হিচাপে পালন কৰা হৈছিল।

তেওঁৰ কৃতিত্বসমূহৰ ভিতৰত আছিল-

তেওঁৰ জীৱনত ১৫০০ জৈন মন্দিৰ নিৰ্মাণৰ কাৰণ হৈছিল আৰু ইয়াৰ উপৰিও লক্কুণ্ডিত আৰু এটা ব্ৰহ্ম জিনালয় হিচাপে উদযাপন কৰা হৈছিল।

তেওঁ ১৫০০ জিনৰ প্ৰতিমূৰ্তি নিৰ্মাণ কৰিবলৈ বাধ্য কৰাইছিল আৰু সেইবোৰৰ লগতে সোণৰ ঘণ্টা আৰু ভগৱান জিনৰ দৈনিক পূজাৰ প্ৰদীপ উপহাৰ দিছিল।

শান্তিপুৰাণৰ ১০০০ কপি কলপাতত তৈয়াৰ কৰি জিনা প্ৰচাৰক আৰু পণ্ডিতসকলক “শাস্ত্ৰ দান” বুলি বিতৰণ কৰিছিল।
## তথ্যসূত্ৰ

শ্ৰেণী:ভাৰতীয় নাৰী
সুপিনিয়া ক্লাংনাৰং

**সুপিনিয়া ক্লাংনাৰং** (Supinya Klangnarong; জন্ম ১৯৭৬) এগৰাকী থাইলেণ্ডৰ মাধ্যমৰ অধিকাৰ কৰ্মী আৰু বৰ্তমান 'কেম্পেইন ফৰ পপুলৰ মিডিয়া ৰিফৰ্ম' (CPMR)-ৰ উপ-সভানেত্ৰী। তেওঁ চুলালংকৰ্ণ বিশ্ববিদ্যালয়ৰ কলা শাখাৰ পৰা স্নাতক ডিগ্ৰী লাভ কৰিছিল। ইয়াৰ উপৰিও তেওঁ থাম্মাছাট বিশ্ববিদ্যালয়ৰ পৰা সাংবাদিকতা আৰু গণসংযোগত স্নাতকোত্তৰ আৰু ৱেষ্টমিনিষ্টাৰ বিশ্ববিদ্যালয়ৰ পৰা কমিউনিকেচন পলিচি এণ্ড ৰেগুলেচনত স্নাতকোত্তৰ ডিগ্ৰী লাভ কৰিছে।

তেওঁ ২০০৩—২০০৮ চনলৈ CPMR-ৰ সাধাৰণ সম্পাদিকা হিচাপে কাম কৰিছিল আৰু ২০০৬—২০০৯ চনলৈ 'ফ্ৰীডম এগেইনষ্ট চেন্সৰশ্বিপ থাইলেণ্ড' (FACT)-ৰ সহ-প্ৰতিষ্ঠাপক তথা সমন্বয়ক আছিল। সুপিনিয়াই বৰ্তমান ইণ্টাৰনেট অধিকাৰ গোট 'থাই নেটিজেন নেটৱৰ্ক' (TNN)-ৰ সমন্বয়ক হিচাপে কাম কৰি আছে।

২০১১ চনৰ ছেপ্টেম্বৰ মাহত সুপিনিয়াক থাইলেণ্ডৰ 'নেচনেল ব্ৰডকাষ্টিং এণ্ড টেলিকমিউনিকেচন কমিচন' (NBTC)-ৰ মাধ্যম বিশেষজ্ঞ হিচাপে নিৰ্বাচিত কৰা হয়। এই আয়োগে দেশৰ সকলো চৰকাৰী আৰু বেচৰকাৰী মাধ্যমসমূহ পৰিচালনা কৰে। ২০২০ চনৰ পৰা তেওঁ 'কফেক্ট থাইলেণ্ড' (Cofact Thailand) আৰু 'ডিজিটেল থিংকাৰ্ছ ফ'ৰাম'ৰ সহ-প্ৰতিষ্ঠাপক হিচাপে কাম কৰি আছে।

২০০৩ চনৰ ১৬ জুলাইত থাই ভাষাৰ দৈনিক কাকত *থাই পোষ্ট*-ত সুপিনিয়াৰ এটা মন্তব্য প্ৰকাশ পাইছিল। তাত তেওঁ কৈছিল যে থাইলেণ্ডৰ তদানীন্তন প্ৰধানমন্ত্ৰী থাক্ষিন চিনোৱাট্ৰাৰ পৰিয়ালৰ মালিকানাধীন 'চিন কৰ্পোৰেচন'-এ চৰকাৰৰ নীতিৰ পৰা বিশেষ সুবিধা লাভ কৰিছে। ইয়াৰ পৰিপ্ৰেক্ষিতত চিন কৰ্পোৰেচনে সুপিনিয়া আৰু বাতৰি কাকতখনৰ বিৰুদ্ধে অপৰাধমূলক মানহানিৰ গোচৰ তৰে আৰু ক্ষতিপূৰণ হিচাপে ৪০০ নিযুত থাই বাট দাবী কৰে। পৰৱৰ্তী সময়ত চিন কৰ্পোৰেচনে ক্ষমা খুজিলে গোচৰটো প্ৰত্যাহাৰ কৰিব বুলি প্ৰস্তাৱ দিছিল যদিও সুপিনিয়াই সেয়া নাকচ কৰে।

২০০৬ চনৰ ১৪ মাৰ্চত অপৰাধমূলক আদালতে গোচৰটো খাৰিজ কৰি কয় যে *থাই পোষ্ট*-ত প্ৰকাশিত লেখাটো জনস্বাৰ্থৰ খাতিৰতহে লিখা হৈছিল। ২০০৬ চনৰ ৮ মে'ত চিন কৰ্পোৰেচনে দেৱানী গোচৰটোও প্ৰত্যাহাৰ কৰে।

এই সমগ্ৰ বিবাদক লৈ ২০০৭ চনত পিম্পাকা ট’ৱিৰাৰ পৰিচালনাত *দ্য ট্ৰুথ বি টোল্ড: দ্য কেচেল এগেইনষ্ট সুপিনিয়া ক্লাংনাৰং* নামৰ এখন স্বতন্ত্ৰ তথ্যচিত্ৰ নিৰ্মাণ কৰা হৈছিল।

## তথ্যসূত্ৰ

শ্ৰেণী:থাইলেণ্ডৰ ব্যক্তি
শ্ৰেণী:সমাজকৰ্মী
ছেকৰ আয়ু আছমাৰা

**ছেকৰ আয়ু আছমাৰা** (ইংৰাজী:  Sekar Ayu Asmara) এগৰাকী ইণ্ডোনেছিয়ান গীতিকাৰ, পৰিচালক, আৰু লেখিকা।

## জীৱনী
আছমাৰাৰ জন্ম জাকাৰ্টাত এজন কূটনীতিবিদ আৰু তেওঁৰ পত্নীৰ ঘৰত হৈছিল। পিতৃৰ চাকৰিৰ সূত্ৰে তেওঁ শৈশৱত বিভিন্ন বিদেশী দেশলৈ যাত্ৰা কৰিছিল। পৰিয়ালৰ সৈতে বিদেশত থাকোতে তেওঁ বিভিন্ন কলেজত অধ্যয়ন কৰিছিল।

তেওঁ প্ৰথমতে বিজ্ঞাপনৰ ক্ষেত্ৰত কাম কৰিছিল। কিন্তু ১৯৮০-ৰ দশকত আছমাৰাই গীত লিখিবলৈ আৰম্ভ কৰে। তেওঁৰ প্ৰথম মুক্তিপ্ৰাপ্ত গীত আছিল “সুজি ভেলেল”, যি ফাৰিজ আৰ এমে গাইছিল আৰু ১৯৮৯ চনত প্ৰকাশিত তেওঁৰ *ফেশ্বনোভা* এলবামত অন্তৰ্ভুক্ত হৈছিল।

পৰৱৰ্তী সময়ত তেওঁ বাণিজ্যিক বিজ্ঞাপন আৰু কে এল এ প্ৰজেক্টৰ “টাক বিসা কে লাইন হাতি” গীতটোৰ মিউজিক ভিডিঅ’ নিৰ্মাণ কৰি চলচ্চিত্ৰ নিৰ্মাণৰ জগতত প্ৰৱেশ কৰে। যদিও তেওঁ এখন পূৰ্ণদৈৰ্ঘ্যৰ চলচ্চিত্ৰ নিৰ্মাণ কৰিব বিচাৰিছিল, তথাপিও সুহাৰ্তো-যুগৰ নিউ অৰ্ডাৰ চৰকাৰে তেওঁ নিৰ্মাণ কৰা যিকোনো ছবি সেন্সৰ কৰিব বুলি তেওঁ আশংকা কৰিছিল। ফলস্বৰূপে তেওঁ লিখা প্ৰাৰম্ভিক কেইবাটাও চিত্ৰনাট্য তেতিয়া চলচ্চিত্ৰ হিচাপে নিৰ্মিত নহ’ল।

২০০৩ চনত তেওঁৰ পৰিচালনাৰ প্ৰথম ছবি *বিওলা তাক বেৰদাৱাই* (*দ্য ষ্ট্ৰিংলেছ ভায়োলিন*) মুক্তি পোৱাৰ পিছত তেওঁ বিশেষভাৱে পৰিচিতি লাভ কৰে। তেওঁ এই ছবিখনৰ চিত্ৰনাট্যও লিখিছিল আৰু প্ৰযোজনাৰ ক্ষেত্ৰতো সহায় কৰিছিল।

## শৈলী
ইণ্ডোনেছিয়াৰ অন্যান্য মহিলা লেখিকাসকলৰ তুলনাত আছমাৰাৰ ৰচনাসমূহ অধিক ৰক্ষণশীল বুলি গণ্য কৰা হয়। তেওঁৰ ৰচনাত মহিলা চৰিত্ৰসমূহক প্ৰায়ে মাতৃত্ব আৰু ঘৰুৱা জীৱনৰ আধাৰত চিত্ৰিত কৰা হয়। তেওঁৰ সাহিত্যিক শৈলীৰ বিষয়ে ব্ৰিটিছ কলম্বিয়া বিশ্ববিদ্যালয়ৰ তিনেক হেলৱিগে বিতং আলোচনা কৰিছে। তেওঁৰ ছবিত প্ৰায়ে গৰ্ভাৱস্থা, গৰ্ভপাত বা মহিলাৰ বিভিন্ন স্বাস্থ্যজনিত সমস্যাৰ প্ৰসংগ উত্থাপন কৰা হয়।

## ব্যক্তিগত জীৱন
আছমাৰা মিউজিকেলৰ এগৰাকী অনুৰাগী। তেওঁ হিন্দু মহাকাব্য *[[মহাভাৰত]]*ৰ প্ৰতিও বিশেষভাৱে আকৰ্ষিত। তেওঁ সদায় এনেবোৰ বিষয়বস্তুৰ ওপৰত কাম কৰিব বিচাৰে যিবোৰ আন লোকসকলে সাধাৰণতে নিৰ্মাণ নকৰে।

## বঁটা আৰু স্বীকৃতি
আছমাৰাই তেওঁৰ প্ৰথম ছবি *বিওলা তাক বেৰদাৱাই*ৰ বাবে ২০০৩ চনত কাইৰো আন্তঃৰাষ্ট্ৰীয় চলচ্চিত্ৰ মহোৎসৱত শ্ৰেষ্ঠ নতুন পৰিচালকৰ বঁটা লাভ কৰিছিল।

## চলচ্চিত্ৰপঞ্জী
* *চা-বাউ-কান* (২০০১ — সংগীত প্ৰযোজক হিচাপে)
* *বিওলা তাক বেৰদাৱাই* (২০০৩ — লেখক, প্ৰযোজক আৰু পৰিচালক) 
* *বেলাহান জিৱা* (২০০৩ — লেখক আৰু পৰিচালক)
* *তেলাঞ্জাং?* (২০০৬ — লেখক আৰু পৰিচালক)
* *পেচান দাৰি চৰ্গা* (২০০৬ — লেখক আৰু পৰিচালক)
* *সেলামন্য* (২০০৭ — লেখক)

## প্ৰকাশিত গ্ৰন্থ
* *পিন্টু টাৰলাৰাং* (Pintu Terlarang, ২০০৪) 
* *কেম্বাৰ কেম্পাট* (Kembar Keempat, ২০০৫)
* *দোয়া ইবু* (Doa Ibu, ২০০৯)

## তথ্যসূত্ৰ

শ্ৰেণী:ইণ্ডোনেছিয়াৰ ব্যক্তি
শ্ৰেণী:চলচ্চিত্ৰ পৰিচালক
শ্ৰেণী:লেখিকা
অনুকী প্ৰেমচন্দ্ৰ

**অনুকী প্ৰেমচন্দ্ৰ** (ইংৰাজী:  Anuki Premachandra) এগৰাকী শ্ৰীলংকান সামাজিক কৰ্মী, মহিলা অধিকাৰ কৰ্মী, প্ৰেৰণাদায়ক বক্তা, যোগাযোগ বিশেষজ্ঞ, লেখিকা আৰু ইনষ্টাগ্ৰাম ব্যক্তিত্ব। তেওঁ বৰ্তমান এডভোকোটা ইনষ্টিটিউটত কৌশলগত যোগাযোগ মেনেজাৰ হিচাপে কৰ্মৰত।

তেওঁ বিশেষকৈ সামাজিক নীতি, লিংগ সমতা আৰু জনস্বাস্থ্য সম্পৰ্কীয় বিষয়সমূহত জনসচেতনতা সৃষ্টি কৰাৰ বাবে পৰিচিত। সংবাদ মাধ্যম, অনলাইন প্লেটফৰ্ম আৰু জনসম্মুখীন আলোচনাৰ জৰিয়তে তেওঁ মহিলাৰ স্বাস্থ্য, শিক্ষা আৰু আৰ্থিক ক্ষমতায়নৰ বিষয়ত মত প্ৰকাশ কৰি আহিছে।

## সক্ৰিয়তা
অনুকী প্ৰেমচন্দ্ৰই মহিলাৰ অধিকাৰৰ বাবে চলোৱা অভিযানৰ বাবে বিশেষভাৱে পৰিচিত। বিশেষকৈ শ্ৰীলংকাত চেনিটেৰী নেপকিনৰ ওপৰত আৰোপ কৰা কৰ হ্ৰাস কৰাৰ বাবে তেওঁ তীব্ৰ আন্দোলন চলাইছিল। ইয়াৰ উপৰিও তেওঁ শ্ৰীলংকাত ক্ষুদ্ৰ উদ্যোগসমূহৰ বিকাশৰ ক্ষেত্ৰত থকা আইনী আৰু নিয়ন্ত্ৰণমূলক বাধা নিৰাময়ৰ বাবেও ওকালতি কৰি আহিছে।

২০২০ চনত তেওঁক 'কচমোপলিটান' (Cosmopolitan) আলোচনীৰ "৩৫ অনুৰ্ধ ৩৫" তালিকাত অন্তৰ্ভুক্ত কৰা হৈছিল। ২০২০ চনৰ নৱেম্বৰ মাহত তেওঁ বিশ্ব বেংকৰ এক অনুষ্ঠানত দক্ষিণ এছিয়াৰ পথ সুৰক্ষা আৰু ক’ভিড-১৯ মহামাৰীৰ সময়ত চহৰীয়া যাতায়তৰ পুনৰ বিচাৰ সম্পৰ্কে এগৰাকী বক্তা হিচাপে অংশগ্ৰহণ কৰিছিল।

মহিলাৰ চেনিটেৰী সামগ্ৰীৰ ওপৰত কৰ বিলুপ্ত কৰাৰ বাবে তেওঁ চলোৱা প্ৰচেষ্টা সফল হয়। শ্ৰীলংকা চৰকাৰে ঘোষণা কৰে যে ২০২১ চনৰ জানুৱাৰী মাহৰ পৰা বিদ্যালয়ৰ ছাত্ৰীসকলক বিনামূলীয়াকৈ চেনিটেৰী নেপকিন প্ৰদান কৰা হ'ব।

তেওঁ বিভিন্ন সন্মিলন, আলোচনা সভা আৰু গণমাধ্যমত অংশগ্ৰহণ কৰি সামাজিক নীতি আৰু নাগৰিক অধিকাৰ সম্পৰ্কে মতামত আগবঢ়াই আহিছে। সামাজিক মাধ্যমতো তেওঁ সক্ৰিয়, য'ত তেওঁ সমাজ, নীতি আৰু লিংগ সমতা বিষয়ত নিজৰ মতামত আৰু বিশ্লেষণ শ্বেয়াৰ কৰে।

## তথ্যসূত্ৰ

শ্ৰেণী:শ্ৰীলংকাৰ ব্যক্তি
শ্ৰেণী:সমাজকৰ্মী
শ্ৰেণী:লেখিকা
হিলাৰী থাম

**হিলাৰী থাম** (ইংৰাজী: Hilary Tham; ২০ আগষ্ট ১৯৪৬ – ২৪ জুন ২০০৫), যাৰ আন এটা নাম আছিল **হিলাৰী থাম গোল্ডবাৰ্গ**, এজন মালয়েছিয়াত জন্মগ্ৰহণ কৰা আমেৰিকান কবি আছিল। থামে আমেৰিকাৰ পিস্ক’ৰ এজন কৰ্মীক বিবাহ কৰোৱাৰ পূৰ্বে মালয়েছিয়াত ইংৰাজী সাহিত্য অধ্যয়ন কৰিছিল। ইয়াৰ পিছত তেওঁ ইহুদী ধৰ্ম গ্ৰহণ কৰে আৰু আমেৰিকালৈ প্ৰব্ৰজন কৰে। তেওঁ বহুতো কবিতা পুথি প্ৰকাশ কৰিছিল আৰু অলাভজনক কবিতা প্ৰকাশন গোষ্ঠী *ৱৰ্ল্ড ৱৰ্কছ*ৰ মুখ্য সম্পাদক আছিল।

## জীৱনী
চীনৰ পৰা অহা প্ৰব্ৰজনকাৰীৰ কন্যা হিলাৰী থামৰ জন্ম মালয়েছিয়াৰ ক্লাঙত হৈছিল। তেওঁ ১৯৬৯ চনত মালয় বিশ্ববিদ্যালয়ৰ পৰা ইংৰাজী সাহিত্যত স্নাতক ডিগ্ৰী লাভ কৰে। মালয়েছিয়াত থকা সময়তে তেওঁ আমেৰিকান কৰ্মী জোচেফ গোল্ডবাৰ্গক বিয়া কৰাই ইহুদী ধৰ্ম গ্ৰহণ কৰিছিল। ১৯৭১ চনত এই দম্পতীটোৱে আমেৰিকা যুক্তৰাষ্ট্ৰলৈ প্ৰব্ৰজন কৰে। তেওঁলোকে ভাৰ্জিনিয়াৰ আৰ্লিংটনত বসবাস কৰিছিল। থামে উত্তৰ ভাৰ্জিনিয়া কোৱালিচনৰ অধ্যক্ষ হিচাপে কাম কৰিছিল, যিটো ভিয়েটনামৰ শৰণাৰ্থীসকলক সংস্থাপন কৰাত সহায় কৰা এটা অলাভজনক সংগঠন আছিল। থামে বিভিন্ন স্কুলত সৃজনীমূলক লিখনৰ শিক্ষা দিছিল আৰু তেওঁ এগৰাকী চিত্ৰশিল্পীও আছিল। ২০০৫ চনত ৫৮ বছৰ বয়সত কেন্সাৰ ৰোগত আক্ৰান্ত হৈ তেওঁৰ মৃত্যু হয়।

## উত্তৰাধিকাৰ
২০০৫ চনত তেওঁৰ সন্মানত *ৱৰ্ল্ড ৱৰ্কছ* প্ৰকাশন গোষ্ঠীয়ে তেওঁলোকৰ 'কেপিটেল কালেকচন'ৰ নাম সলাই 'হিলাৰী থাম কেপিটেল কালেকচন' ৰাখে।

## বঁটা আৰু সন্মান
থামৰ কবিতা সংগ্ৰহ *বেড নেমছ ফৰ উইমেন*-এ ১৯৮৮ চনত ভাৰ্জিনিয়া পোয়েট্ৰি প্ৰাইজত দ্বিতীয় পুৰস্কাৰ আৰু ১৯৯০ চনত পেটাৰচন পোয়েট্ৰি প্ৰাইজ লাভ কৰিছিল। তেওঁৰ *টিন মাইনছ এণ্ড কংকুবিনছ* গ্ৰন্থৰ বাবে ৱাশ্বিংটন ৰাইটাৰ্ছ পাব্লিচিং হাউচ প্ৰাইজ লাভ কৰিছিল।

## নিৰ্বাচিত ৰচনাৱলী

### কবিতা
* *নো গডছ টুডে* (১৯৬৯)
* *পেপাৰ বোটছ: পোয়েমছ* (১৯৮৭)
* *বেড নেমছ ফৰ উইমেন* (১৯৮৯)
* *টাইগাৰবোন ৱাইন* (১৯৯২)
* *মেন এণ্ড আডাৰ ষ্ট্ৰেঞ্জ মিথছ: পোয়েমছ এণ্ড আৰ্ট* (১৯৯৪)
* *কাউণ্টিং: এ লং পোয়েম* (২০০০)
* *ৰিয়েলিটী চেক এণ্ড আডাৰ ট্ৰেভেল পোয়েমছ এণ্ড আৰ্ট* (২০০১)
* *দ্য টাও অৱ মিচেচ ৱেই* (২০০৩)

### স্মৃতিকথা
* *লেন উইথ নো নেম: মেম’য়াৰ্ছ এণ্ড পোয়েমছ অৱ এ মালয়েছিয়ান-চাইনীজ গাৰ্লহুড* (১৯৯৭)

### চুটি গল্প
* *টিন মাইনছ এণ্ড কংকুবিনছ* (২০০৫)

## তথ্যসূত্ৰ

শ্ৰেণী:আমেৰিকান কবি